Tiga laporan culik pelajar sekolah diterima Polis Gombak

KUALA LUMPUR, 29 September- Kes dakwaan cuba culik di dalam daerah gombak, pihak IPD Gombak telah menerima tiga laporan polis berkaitan dakwaan cubaan culik di tiga buah sekolah rendah dalam daerah Gombak. Menurut Pemangku Ketua Polis Daerah Gombak, Superintenden Noor Ariffin Mohamad Nasir dalam kenyataannya, laporan polis telah dibuat oleh dua wanita warga tempatan berumur 32 tahun dan 38 tahun serta seorang lelaki warga tempatan berumur 43 tahun.

(Pemangku Ketua Polis Daerah Gombak, Superintenden Noor Ariffin Mohamad Nasir)

"Ketiga-tiga report tersebut pengadu telah diberitahu oleh anak pengadu masing-masing yang berumur 7 tahun dan dua orang berumur 9 tahun mendakwa telah cuba diculik oleh lelaki yang tidak dikenali semasa berada diluar sekolah,""Hasil siasatan terperinci yang telah dijalankan mendapati ketiga-tiga kejadian berlaku dihadapan sekolah selepas waktu persekolahan tamat di mana keadaan hadapan sekolah pada ketika itu dipenuhi dengan kenderaan bas sekolah serta kenderaan ibu bapa yang mahu mengambil anak masing-masing."katanya.Pihak polis telah mengambil tindakan yang sewajarnya dengan mengenal pasti saksi-saksi penting melibatkan beberapa individu termasuk pengadu, rakan sekolah mangsa, pengawal keselamatan sekolah, warden lalulintas, guru besar dan Yang Dipertua PIBG sekolah serta rakaman kamera litar tertutup (CCTV) SAR KAFA Integrasi At-Tayyibin. Menurut Noor Ariffin, kesemua saksi mengesahkan tiada sebarang perlakuan kejadian sebagaimana yang dilaporkan dan kesemua saksi ini turut berada di lokasi pada masa yang didakwa.Sehubungan itu, pihak IPD Gombak menasihatkan kepada orang ramai serta pengamal media supaya tidak membuat sebarang spekulasi atau menyebarkan berita yang tidak sahih yang boleh menggugat ketenteraman awam.Sementara itu, pihak IPD Gombak juga ingin menasihatkan orang ramai agar tidak terpengaruh dengan penyebaran berita palsu dan menularkannya kerana ia boleh didakwa di bawah Seksyen 505 Kanun Keseksaan dan Seksyen 233 Akta Komunikasi dan Multimedia 1998.


60% Jalan Persekutuan capai tempoh luput, RM3 bilion diperlukan untuk pembaikian

PUNCAK ALAM, 29 September- RM3 bilion peruntukan diperlukan untuk membaiki kira-kira 60 peratus jalan persekutuan yang sudah rosak atau luput tempoh hayatnya.Menteri Kanan Kerja Raya, Datuk Seri Fadillah Yusof berkata pihaknya sedang mengadakan rundingan dengan syarikat konsensi selain mendapatkan maklum balas semua kementerian mengenai hala tuju pembinaan."Kita kena bekerjasama dgn pelbagai pihak pendekatan kita pelbagai tp yg penting kita kena bina baru pastikan keselesaaan dan keselamatan itu dapat terjamin kepada pengguna kita," kata Fadillah kepada RTM selepas menghadiri Majlis Tawaran Cabutan Kerja Undi bagi Kerja-Kerja Penyenggaraan Berkala Pavemen di Bawah Kontrak Penyenggaraan Jalan Persekutuan Semenanjung Malaysia 2022.Dalam majlis itu, sejumlah RM130 juta peruntukkan tambahan telah diluluskan Kementerian Kewangan bagi kerja-kerja penyenggaraan berkala turapan di Jalan Persekutuan seluruh negara secara one-off pada 13 September lepas.

(Menteri Kanan Kerja Raya, Datuk Seri Fadillah Yusof ditemui pemberita selepas menghadiri Majlis Tawaran Cabutan Kerja Undibagi Kerja-Kerja Penyenggaraan Berkala Pavemen di Bawah Kontrak Penyenggaraan Jalan Persekutuan Semenanjung Malaysia 2022)

Katanya, kelulusan peruntukan tambahan ini adalah bukti komitmen kerajaan Persekutuan yang prihatin dalam isu berkaitan penyenggaraan infrastruktur negara, khususnya jalan raya seterusnya membuka peluang perniagaan kepada kontraktor kecil khususnya gred G1 hingga G4.Beliau berkata semua peruntukan telah selesai ditawarkan kepada kontraktor di negeri semenanjung melalui 180 kerja bernilai RM113 juta dan RM17 juta lagi disalurkan kepada kontraktor di Sabah, Sarawak dan Labuan melalui 17 kerja. “Kesemua kerja-kerja ini dianggarkan dapat disiapkan dalam tempoh sebulan setengah atau pada November depan,” katanya sambil mengingatkan para kontraktor khususnya dalam kalangan bumiputera dari gred G1 ke G4 agar tidak bergantung harap kepada kontrak kerja atau projek kerajaan semata-mata.“Kalau kita melihat konteks di negara kita, lebih banyak sebenarnya adalah kerja-kerja yang disumbangkan pihak swasta berbanding di peringkat kerajaan yang tidak sampai 30 peratus daripada pembangunan keseluruhan projek pembinaan di negara kita.Justeru katanya Kementerian Kerja Raya melalui Lembaga Pembangunan Industri Pembinaan (CIDB) akan memastikan para kontraktor tersebut diberi latihan dan dihubungkan dengan pihak swasta supaya mereka diberi peluang perniagaan.Selain itu, beliau berkata pihaknya juga sedang melihat sistem agihan kerja yang pelbagai bagi memastikan semua kumpulan kontraktor dapat merasai peluang yang diwujudkan kerajaan.


Wanita berpurdah cuba bunuh diri

KELANTAN, 29 September- Wanita berpurdah yang tular di media sosial yang didakwa cuba membunuh diri di Jambatan Sultan Yahya Petra Kota Bharu, Kelantan semalam merupakan seorang guru. Perkara itu disahkan Ketua Polis Daerah Kota Bharu ACP Mohd Rosdi Daud. Pihaknya menerima panggilan daripada MERS 999 pada jam 2.31 petang memaklumkan terdapat seorang wanita berada di atas jambatan berkenaan.

(Wanita berpurdah sedang dipujuk oleh orang ramai yang cuba untuk bunuh diri di Jambatan Sultan Yahya Petra Kota Bharu /Foto FB Hello Kelantan)

Selepas menerima panggilan, anggotanya bergegas ke tempat kejadian dan mangsa tidak menaiki kenderaan sebaliknya hanya berjalan kaki dari Kota Bharu menghala ke Tumpat.  Hasil siasatan awal secara lisan mendapati, guru berusia 54 tahun itu bertindak sedemikian disebabkan masalah rumahtangga dan kemurungan. Mangsa telah dirujuk ke hospital.  Jelas beliau, tiada sebarang kecederaan dialami oleh wanita berkenaan. Semalam, tular seorang wanita berniqab dalam keadaan yang mencurigakan berada di atas jambatan Sultan Yahya Petra Kota Bharu. Saksi menahan mangsa yang dikatakan cuba membunuh diri dengan cara terjun dari jambatan terbabit. Saksi turut membantu mangsa dan membawa mangsa ke Balai Polis Wakaf Baru, Tumpat. Guru berasal dari Pengkalan Chepa itu dipercayai cuba untuk memanjat tembok jambatan kira-kira jam 1.40 tengahari sebelum diselamatkan. Kejadian sama berlaku pada Sabtu lalu, apabila tular seorang wanita berusia 40-an yang didakwa cuba terjun di jambatan ini namum gagal apabila dia berjaya diselamatkan penduduk kampung dan pengguna jalanraya yang melalui lokasi tersebut. Walaubagaimanapun, polis mengesahkan tiada cubaan bunuh diri di lokasi kejadian sebaliknya wanita terbabit dikatakan hanya bersandar di jambatan dan mendiamkan diri apabila ditanya orang awam.


Kadar jenayah berulang bekas banduan terkawal - Jabatan Penjara Malaysia

KELANTAN, 29 September- Jabatan Penjara Malaysia terus berusaha bagi mengurangkan kadar residivis atau jenayah berulang oleh bekas banduan di seluruh negara. Timbalan Komisioner Jeneral Penjara Malaysia (Keselamatan dan Koreksional), Datuk Abdul Aziz Abdul Razak berkata, tahun lepas, pihaknya merekodkan hampir 15 peratus kadar residivis oleh bekas banduan bagaimanapun, jumlah tersebut masih terkawal.

(Timbalan Komisioner Jeneral Penjara Malaysia (Keselamatan dan Koreksional), Datuk Abdul Aziz Abdul Razak)

Justeru, pihaknya berharap pelbagai jabatan dan agensi kerajaan atau swasta bersama-sama menyumbang kaedah yang lebih dinamik dan berkesan bagi program pemulihan penghuni terbabit. “Pemulihan ini satu perkara dinamik ia tidak stat tidak jumud ia satu pemulihan yang dinamik yang kita memerlukan kaedah-kaedah tertentu jadi impaknya akan membuka minda membuka hati pesalah-pesalah yang di penjara ini untuk terus merasa insaf dan yang pentingnya merasa tanggungjawab diri dan keluarga dan negara itu yang ditekan kami terap kepada pemulihan di penjara seperti pada hari ini bagaimana kaedah yang pelbagai ini memulihkan banduan.”katanya ketika ditemui pemberita selepas Majlis Perasmian Penutupan Suara dari Lembah Harapan, di Dewan Besar Sektor Sumber dan Teknologi Pendidikan, Pengkalan Chepa, di sini. Pada majlis itu, Tengku Temenggong Kelantan, Tan Sri Tengku Mohamad Rizam Tengku Abdul Aziz mengurniakan hadiah kepada pemenang bagi empat kategori yang dipertandingkan iaitu persembahan teater, deklamasi sajak, nyanyian lagu puisi dan baca naskhah. Program dengan Dewan Bahasa Pustaka (DBP) serta Jabatan Pendidikan Negeri Kelantan bermatlmat mendekatkan penghuni kepada sastera yang berupaya mendidik jiwa dan membina keinsafan. Mengulas lanjut, Datuk Abdul Aziz berkata, peranan pemulihan penghuni ini perlulah secara holistic dan melibatkan semua pihak termasuk ibu bapa dan masyarakat.


Persaingan dan kapasiti kampus, faktor permohonan UPU pelajar ditolak

PUTRAJAYA, 29 September- Persaingan sengit dan kapasiti kampus yang terhad antara punca permohonan ke universiti awam ditolak. Ketua Pengarah Pendidikan Tinggi, Datuk Prof. Dr. Husaini Omar berkata daripada 115,477 permohonan, hanya 71,615 calon mendapat penempatan di 20 universiti awam malah terdapat pelajar juga yang tidak memenuhi syarat khas yang ditetapkan, gagal dalam sesi temu duga bagi kursus selain kedudukan merit rendah.Namun katanya, pelajar masih berpeluang membuat rayuan permohonan sehingga 4 Oktober bagi menempatkan diri ke universiti pilihan."Kalau rayuan melalui UPU gagal juga, pelajar boleh ke universiti untuk membuat permohonan secara terus. Ada 12 universiti tempatan yang membenarkan prosedur ini. Universiti tersebut akan melihat kepada kekosongan sedia ada sekiranya ada penolakan tawaran pelajar lain. Sebagai contoh, ada pelajar yang menyambung pembelajaran ke luar negara dan sebagainya," kata Prof. Dr. Husaini Omar dalam satu sidang media khas di Putrajaya, hari ini.

(Ketua Pengarah Pendidikan Tinggi, Datuk Prof. Dr. Husaini Omar berkata demikian dalam satu sidang media)

Tambahnya, program kompetitif yang menerima banyak permohonan juga antara punca kesukaran mendapatkan tempat di universiti. Antaranya melibatkan jurusan Perubatan, Pergigian, Perakaunan, Undang-undang dan Kejuruteraan Mekanikal.


Industri tekstil, pakaian dan kasut sumbang RM1.21 bilion kepada KDNK

KUALA LUMPUR, 29 September- Kementerian Perdagangan Antarabangsa dan Industri (MITI) memaklumkan industri tekstil, pakaian dan kasut menyumbang RM1.21 bilion kepada Keluaran Dalam Negara Kasar (KDNK) pada suku kedua tahun ini. Pelaburan dalam sektor itu mencatatkan nilai RM3.23 juta pada separuh pertama tahun ini manakala eksport berjumlah RM8.76 bilion pada tempoh sama. Pengarah Kanan Bahagian Pembangunan Perindustrian MITI, Datuk Hanafi Sakri berkata pertumbuhan sektor ini dilihat bergantung kepada ekosistem komprehensif dan pengadaptasian revolusi industri 4.0 (IR4.0)."Melalui Dana Intervensi Industry4WRD dibawah MITI, syarikat telekung tempatan, Siti Khadijah telah menambah teknologi dalam 50 mesin jahit sedia ada. Hasilnya, syarikat itu menyaksikan peningkatan produktiviti sebanyak 139 peratus bagi tempoh November 2021 hingga Jun 2022.Langkah berani itu perlu bagi mengadaptasi teknologi dan meningkatkan kecekapan dalam automasi dan pendigitalan," kata Hanafi kepada RTM dalam Pelancaran Kuala Lumpur Fashion Week Connect Point 2022 di ibu negara.

(Pengarah Kanan Bahagian Pembangunan Perindustrian MITI, Datuk Hanafi Sakri)

Setakat ini, pesaing utama negara dalam industri tekstil dan pakaian ialah China, Amerika Syarikat dan India.


Buang sampah merata-rata punca banjir, tindakan tegas menanti - KASA

KUALA LUMPUR, 29 September-Kerajaan akan mengambil tindakan segera kepada mana-mana pihak yang tidak bertanggungjawab membuang sampah merata-rata sehingga menyebabkan berlakunya banjir kilat.Jelas Menteri Alam Sekitar dan Air (KASA), Datuk Seri Tuan Ibrahim Tuan Man, saliran dalaman tidak dapat berfungsi dengan baik kerana dipenuhi sampah-sarap."Tular satu video di Johor ada sebuah lori, pemandunya berhenti diatas jambatan dan membuang seguni sampah besar ke dalam sungai. Saya fikir ini sangat tidak berakhlak," kata Tuan Ibrahim kepada RTM selepas menghadiri Taklimat Kesiapsiagaan JPS Dalam Menghadapi Monsun Timur Laut (MTL) 2022/2023, di ibu negara.

(Menteri KASA, Datuk Seri Tuan Ibrahim Tuan Man)

Turut hadir Ketua Setiausaha KASA, Datuk Seri Ir Dr Zaini Ujang.Tegas beliau, orang ramai perlu cakna bahawa isu sampah yang menyebabkan banjir kilat ini perlu dipantau bersama.


JOHOR BAHRU, 29 September- Satu sindiket judi dalam talian berjaya ditumpaskan Polis Johor menerusi serbuan di sebuah pangsapuri di Jalan Sultanah Aminah, Johor Bahru, Selasa lepas. Lima lelaki tempatan berusia 20 hingga 40 tahun ditahan kira-kira enam petang di premis yang dijadikan pusat judi dalam talian. Ketua Polis Johor, Datuk Kamarul Zaman Mamat berkata, sindiket itu yang beroperasi sejak Mac lalu, didapati membuat kutipan harian hingga RM15,000 dan menyasarkan pelanggan dari Singapura. "Semua yang ditangkap berperanan sebagai operator iaitu menambah nilai kredit dan cuci kredit. Mereka berinteraksi dengan pelanggan untuk mempromosikan judi dalam talian, transaksi melalui perbank dalam talian," kata Kamarul Zaman.

(Datuk Kamarul Zaman Serbuan pangsapuri di Jalan Sultanah Aminah, sindiket judi dalam talian tumpas)

Menurut beliau, setiap seorang dibayar gaji RM3,000 sebulan dan komisen 15%.

Semua tangkapan direman mengikut Seksyen 117 kanun prosedur jenayah selama empat hari hingga 1 Oktober.


Henti sebar video culik kanak-kanak, elak kegusaran masyarakat

ALOR SETAR, 29 September- Penularan video atau maklumat berkaitan kes penculikan kanak-kanak terutama pelajar sekolah di Kedah kononnya untuk dibawa ke sempadan Malaysia-Thailand bagi pengambilan organ manusia tidak wajar disebarkan.  Ketua Polis Kedah, Datuk Wan Hassan Wan Ahmad berkata tindakan seperti itu hanya akan menimbulkan kegusaran dan kebimbangan kepada orang ramai."Ibu bapa diminta mengawasi anak masing-masing selain menjemput anak di sekolah pada waktu yang ditetapkan," kata Datuk Wan Hassan menerusi kenyataan di laman rasmi Facebook polis Kedah. Beliau mengulas satu video tular berlaku kes cubaan culik di Baling.  Menurut perkongsian video oleh pemilik Facebook Aziyanti Azizan, beliau mendakwa anak saudaranya didatangi seorang wanita yang mendakwa rakan ibunya dan datang menjemput kanak-kanak itu untuk pulang ke rumah. Aziyanti mendakwa ibu kanak-kanak terbabit akan membuat laporan polis berhubung kejadian itu.

Terdahulu, polis Kedah meningkatkan kawalan rondaan dan menempatkan anggota di kawasan sekolah dikenal pasti bagi mengelak berlakunya kejadian culik. Datuk Wan Hassan berkata Unit Kereta Peronda MPV dan Unit Rondaan Bermotosikal (URB) akan melakukan pemantauan dan rondaan dua kali setiap hari iaitu pada waktu pagi dan tengah hari ketika murid pulang dari sekolah. Tambahnya, setakat ini polis telah menerima dua laporan berkaitan cubaan culik iaitu di Gurun dan Tanjung Dawai.


Polis giat buru suspek dipercayai terlibat kes samun seorang wanita

NILAI, 29 September- Polis Diraja Malaysia (PDRM) sedang giat mengesan suspek utama yang dipercayai melarikan diri setelah terlibat dalam kes samun sehingga menyebabkan kematian seorang wanita bergelar Datin di rumah wanita itu di Taman Paroi Jaya, Seremban, Jumaat lalu.Ketua Polis Negeri Sembilan, DCP Ahmad Dzaffir Mohd. Yussof berkata pihaknya telah mengambil keterangan beberapa individu termasuk ahli keluarga mangsa serta jiran bagi membantu siasatan.  Suspek seorang lelaki yang mempunyai pertalian saudara dengan mangsa sedang dijejaki selepas dipercayai telah melarikan diri."Kami masih lagi apa sedang mengesan suspek dan kes ni kita tahula pdrm dapat maklumat bahawa suspek ni sedang melarikan diri so kami sedang mengambil segala usaha yang dalam bidang kuasa pdrm ni untuk menjejak dan seterusnya mengesan dan tangkap suspek," kata Ahmad Dzaffir kepada RTM ketika ditemui pada Majlis Penyampaian Surat Penghargaan PDRM kepada Pengusaha Stesen, Pelancaran Mural serta Poster Keselamatan Petron Malaysia di Petron Nilai Impian, di sini.

(Ketua Polis Negeri Sembilan, DCP Ahmad Dzaffir Mohd. Yussof ditemui pemberita RTM selepas Majlis PenyampaianSurat Penghargaan PDRM kepada Pengusaha Stesen, Pelancaran Mural serta Poster Keselamatan Petron Malaysia di Nilai)

Majlis tersebut dirasmikan oleh Pengarah Jabatan Pencegahan Jenayah dan Keselamatan Komuniti Bukit Aman, Datuk Aidi Ismail.Sabtu lalu, media melaporkan seorang wanita warga emas bergelar Datin berusia 75 tahun ditemukan mati akibat dibunuh selepas berlaku pergelutan dengan penjenayah di rumahnya.Dalam perkembangan lain, Ahmad Dzaffir meminta orang ramai berhenti menularkan video cubaan menculik kanak-kanak kerana sekiranya kejadian tersebut tidak benar ia boleh menimbulkan kegusaran awam dan ketakutan kepada masyarakat terutamanya ibu bapa.


KPKT terus perkasa agenda Malaysia Berdaya Huni

PUTRAJAYA, 29 September- Kementerian Perumahan dan Kerajaan Tempatan (KPKT) terus memperkasakan agenda Malaysia Berdaya Huni menerusi tiga falsafah.Menterinya, Datuk Seri Reezal Merican Naina Merican berkata tiga falsafah itu adalah merawat keresahan rakyat, membina keyakinan rakyat serta menepati ekspektasi rakyat.

(Menteri Perumahan dan Kerajaan Tempatan, Datuk Seri Reezal Merican Naina Merican)

"Dalam menggerakkan aspirasi kerajaan, KPKT telah diberi tanggungjawab kepada 32 inisiatif dan pelaksana kepada 137 inisiatif di dalam Rancangan Malaysia ke-12 yang mencorak hala tuju nasional dalam tempoh 5 tahun mendatang. "Kita di KPKT dipandu dengan shared agenda kita iaitu agenda Malaysia berdaya huni dengan tujuh fokus utama serta tiga falsafah iaitu merawat keresahan rakyat, membina keyakinan rakyat dan menepati ekspektasi rakyat sebagai salah satu daripada jejak KPKT dan sentuhan KPKT dirasai di setiap peringkat", katanya.Beliau berkata demikian pada Majlis Perhimpunan Bulanan KPKT Tahun 2022 di Putrajaya. Selain itu, segala dasar dan inisiatif yang diperkenalkan didokong oleh sumber manusia yang terbaik dan mampu melaksanakannya dengan berkesan. Datuk Seri Reezal Merican turut tegas menyatakan, KPKT akan terus proaktif dan responsif terhadap keperluan dan kebajikan rakyat pada masa akan datang, terutama ketika mendepani cabaran fasa endemik.


Portal rasmi SPRM ditambah baik papar status kes berprofil tinggi, perhatian awam

GEORGE TOWN, 29 September- Suruhanjaya Pencegahan Rasuah Malaysia (SPRM) akan menambah baik portal rasminya dengan memaparkan status kes-kes yang menjadi perhatian orang awam termasuk kes berprofil tinggi,menurut Ketua Pesuruhjaya SPRM, Tan Sri Azam Baki. Langkah itu bagi membolehkan masyarakat mengikuti perkembangan terkini sesuatu siasatan dan kes dikendalikan SPRM yang dibawa ke mahkamah.  Kata beliau pihaknya bertanggungjawab memastikan masyarakat memahami aktiviti atau operasi yang dilaporkan.  "SPRM memikirkan kaedah yang lebih baik daripada kaedah yang sedia ada. Antaranya yang difikirkan oleh SPRM adalah selain daripada menambah baik, menyebar luas daripada media sosial kami ialah melalui portal SPRM. Kemungkinan kita akan pilih kes-kes yang menjadi tumpuan masyarakat dengan meletakkan garis masa bagi kes berkenaan untuk masyarakat melayari portal dan melihat kepada status kes-kes berkenaan. Mungkin dari peringkat siasatan pendakwaan ataupun kes berkenaan telah pun ditutup setelah didapati tiada kesalahan yang berlaku," kata Azam dalam temu bual di konti Mutiarafm.

(Tan Sri Azam berkata portal rasmi SPRM ditambah baik papar status kes berprofil tinggi, perhatian awam)

Perjumpaan mesra bersama pihak media zon utara ini adalah yang kali terakhir pada tahun ini.Objektifnya meningkatkan silaturahim dan kolaborasi bersama pihak media yang banyak menyumbang dan membantu menyebar luas mesej antirasuah dan juga aktivit-aktiviti SPRM kepada masyarakat.  Berhubung salah laku dalam kalangan penjawat awam Azam menjelaskan, isu ini perlu diperincikan melalui kerjasama daripada ketua jabatan dan perlu ditangani bersama.  Katanya, usaha memerangi jenayah rasuah membabitkan penjawat awam merupakan tanggungjawab bersama.


Bina pusat latihan sendiri, kerajaan Perak belum terima permohonan rasmi

PERAK, 29 September- Kerajaan Perak belum menerima permohonan rasmi daripada Kelab Bola Sepak Perak (Perak FC) untuk pemilikan tanah bagi membangunkan pusat latihan sendiri di negeri itu.  Menteri Besar Perak, Datuk Seri Saarani Mohamad berkata, permohonan perlu dibentangkan kepada Pejabat Tanah dan Galian (PTG) dan melalui proses yang ditetapkan, sebelum sebarang kelulusan dibuat.

(Menteri Besar Perak, Datuk Seri Saarani Mohamad)

"Saya belum dapat permohonan itu. Dia kena hantar permohonan kepada pejabat tanah manjoi. Pejabat Tanah akan proses seperti biasa. Sebaik sahaja diorang masuk permohonan ke pejabat tanah, pejabat tanah akan proses biasa, jabatan kerajaan kata kalau tiada apa-apa, PTG kata disokong. Sokong kita luluskan," katanya di sini Jelasnya lagi, tiada jaminan istimewa yang bakal diberikan sebaliknya Perak FC harus melalui proses yang sama bagi mendapat pemilikan tanah tersebut.  Beliau berkata demikian selepas Majlis Penutupan Pertandingan Pidato Perak Sejahtera 2030 di Bangunan Perak Darul Ridzuan.


Guru Besar gred DG52 tidak akan kembali bertugas sebagai guru biasa - KPM

PERAK, 29 September- Kementerian Pendidikan Malaysia (KPM) memberi jaminan, Guru Besar sebagai pentadbir yang menyandang gred DG52 tidak akan kembali bertugas sebagai guru biasa di sekolah rendah.  Menterinya, Datuk Dr. Mohd Radzi Jidin berkata, ia selepas perbincangan dilakukan di peringkat kementerian bersama pihak Jabatan Perkhidmatan Awam (JPA) dan Kementerian Kewangan.

(Menteri Kanan Pendidikan, Datuk Dr Radzi Jidin, semasa menghadiri Program Eksplorasi Alam Lestari siri 3 di Pusat Perlindungan Hidupan Liar, di Sungkai)

Menerusi perbincangan itu, guru terlibat yang telah mencapai gred DG52 akan kekal berada di sekolah sebagai guru besar mengikut tempoh sedia ada.  "Kita sudah selesai, kita sudah bincang di peringkat kementerian, kita sudah berunding, berbincang beberapa kali dengan pihak JPS, dan terbaharu kita berbincang lagi dengan JPA dan Kementerian Kewangan, jadi insya-Allah dalam masa terdekat, tidak lama dah kita akan umumkan perincian dia, apa yang paling penting guru-guru yang dikatakan tadi sampai gred dah melebihi gred sepatutnya hendak kembali ke sekolah, cikgu boleh kekal situ, kekal sebagai guru besar untuk tempoh yang ada," katanya. Tambahnya lagi, data mengenai jumlah guru yang terlibat sedang dalam proses semakan dan ianya tidak akan mengganggu proses kenaikan guru lain.  Beliau berkata demikian selepas menghadiri Program Eksplorasi Alam Lestari siri 3 di Pusat Perlindungan Hidupan Liar, di Sungkai, Perak.


Karnival Jom Beli Rumah Wilayah Utara tarik hampir 25,000 pengunjung

PULAU PINANG, 29 September- Hampir 25,000 pengunjung tidak melepaskan peluang untuk mencari rumah idaman dalam Karnival jom Beli Rumah Wilayah Utara di Kepala Batas.  Ketua Pegawai Eksekutif Syarikat Perumahan Negara Berhad (SPNB), Datuk Hasleen Isnin berharap, orang ramai akan menggunakan saluran karnival ini untuk mendapatkan manfaat memiliki rumah kediaman, khusus golongan B40.

(Ketua Pegawai Eksekutif Syarikat Perumahan Negara Berhad (SPNB), Datuk Hasleen Isnin)

"Usaha sama ini adalah untuk mempertingkatkan lagi pembangunan rumah untuk golongan B40 di kawasan utara ini, dari pihak SPNB kami ada dua produk yang membantu untuk pemilikan rumah terutama sekali ialah mengenai rumah mesra rakyat kami dimana harganya ialah 75,000 dan 20,000 subsidi dengan penambahan yang telah diumumkan oleh YB Reezal tadi sebanyak 500 unit lagi untuk rumah mesra rakyat di kawasan Pulau Pinang untuk tahun ini dan seluruh negara penambahan daripada 3,000 kepada 5,000 rumah mesra rakyat ini," katanya.Seramai 25,000 pengunjung telah bertandang ke karnival tiga hari itu.  Pemaju-pemaju serta institusi pembiayaan menawarkan lebih 92,000 unit rumah di wilayah utara dan 130,000 stok rumah mampu milik berharga RM300,000 ke bawah juga boleh dimiliki.  Siri Jelajah Hope dan Karnival Jom Beli Rumah Wilayah Utara ini merupakan kesinambungan selepas pelancaran utamanya yang disempurnakan Perdana Menteri, Datuk Seri Ismail Sabri Yaakob pada 16 Julai lalu.


KPDNHEP sasar beralih sepenuhnya kepada pendigitalan menjelang 2024

BANGI, 29 September- Kementerian Perdagangan Dalam Negeri dan Hal Ehwal Pengguna (KPDNHEP) menyasarkan untuk beralih sepenuhnya kepada pendigitalan menjelang 2024 bagi menyediakan sistem penyampaian perkhidmatan yang lebih baik kepada pelanggan.Ketua Setiausahanya Datuk Azman Mohd Yusof berkata pendigitalan itu akan melibatkan kesemua kluster atau sektor perkhidmatan antaranya penguatkuasaan, barangan kawalan dan subsidi, perdagangan pengedaran dan perniagaan.Katanya pada masa ini, tahap penerapan pendigitalan di sektor berkenaan sudah mencapai tahap 80% dan masih terdapat beberapa penambahbaikan yang perlu dilakukan termasuk mengubah cara kerja atau pemikiran warga kementerian untuk beralih kepada pendigitalan.“Dari segi penerapannya, ada (sektor) yang sudah bermula (laksanakan pendigitalan), ada yang belum sebab itu kita bekerjasama dengan Universiti Malaya untuk menghasilkan rangka tindakan (blueprint) Pendigitalan Perkhidmatan KPDNHEP Secara End-To-End (E2E) dan data raya bermula dari 15 Ogos hingga 14 Oktober 2022.“Cadangan yang diberikan dalam blueprint itu akan membantu kita merancang pendigitalan bagi setiap sektor bergantung kepada kerumitan atau keadaan semasa sektor itu sekarang,” katanya dalam sidang media selepas menerima serahan dokumen blueprint berkenaan daripada syarikat perunding UPUM Sdn Bhd, di sini hari ini. Azman berkata menerusi pelan tindakan itu, KPDNHEP juga yakin akan berupaya melahirkan ekosistem digital yang bersifat E2E bagi kesemua perkhidmatan dan tidak lagi membangun atau menggunakan sebuah sistem perkhidmatan yang berbentuk terpisah iaitu separa teknologi dan separa lagi tidak berteknologi.

Ketua Setiausahanya Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof / FOTO BERNAMA

“Kebanyakan sistem kita hari ini adalah berbentuk recording (catatan) dengan proses kerja dilakukan secara konvensional, sedangkan kita perlukan satu sistem yang boleh menganalisis data menggunakan teknologi kecerdasan buatan (AI) agar dapat membantu kementerian membuat keputusan yang tepat berhubung dasar melibatkan pengguna dan kumpulan peniaga.“Dalam era baharu ini, pembangunan digital ini adalah satu kemestian. Kalau kita ketinggalan dalam mengejar teknologi baharu (pendigitalan) kita mungkin akan ketinggalan jauh berbanding negara-negara lain, dalam hal ini kementerian tidak boleh berasa selesa sebaliknya mesti terus berusaha mencari cara yang terbaik untuk kekal relevan,” katanya. -BERNAMA


3 hari Operasi Rentas Sempadan, 662 kenderaan diambil tindakan - JPJ

AYER KEROH, 29 September- 956 kenderaan telah diperiksa dan 662 kenderaan diambil tindakan dalam Operasi Rentas Sempadan Jabatan Pengangkutan Jalan (JPJ) Zon Selatan.  Jabatan Pengangkutan Jalan (JPJ) Melaka bekerjasama dengan JPJ Johor dan JPJ Negeri Sembilan menjalankan Operasi Rentas Sempadan JPJ Zon Selatan selama 3 hari bermula 27 hingga 29 September.

(Pengarah JPJ Melaka, Muhammad Firdaus Shariff)

Pengarah JPJ Melaka, Muhammad Firdaus Shariff berkata, daripada jumlah tersebut sebanyak 556 kes dikenakan di bawah Akta Pengangkutan Jalan (APJ) 1987.  Antara kesalahan yang tertinggi iaitu memotong sebelah kiri sebanyak 252 notis diikuti dengan membawa lebih muatan (131 notis) dan Tidak Patuhi Lampu Isyarat Merah (121 notis).  Lain-lain kesalahan seperti Tidak Memakai Tali Pinggang, Tidak Memakai Topi Keledar, Menggunakan Telefon Bimbit, Memotong di garisan berkembar dan menggunakan lorong kecemasan. “Kesalahan paling banyak adalah potong Q, sebab itu antara tumpuan kita di negeri Melaka ini sebanyak 252 kesalahan itu kita libatkan tiga lokasi utama kita satu cheng height , satu lagi di Bertam Malim dan satu lagi di Padang Keladi tiga tempat, tapi kita juga tumpu pada tempat tempat lain.”katanya kepada pemberita selepas Operasi Rentas Sempadan JPJ Zon Selatan di Ayer Keroh yang turut dihadiri Pengarah JPJ Negeri Sembilan, Hanif Yusabra Yusuf dan Pengarah JPJ Johor, Azmil Zainal Adnan.  Seramai 95 anggota yang terdiri daripada JPJ Melaka 71 anggota, JPJ Negeri Sembilan 12 anggota dan JPJ Johor 12 anggota ditugaskan untuk Ops berkenaan.

Operasi ini juga memfokuskan penguatkuasaan terhadap kenderaan barangan berkaitan kesalahan membawa lebih muatan dan memfokuskan 9 kesalahan utama yang boleh mengakibatkan risiko berlakunya kemalangan selain itu, mengeratkan hubungan silatuhrahim sesama pegawai dan anggota bagi JPJ Selatan.


KUALA NERUS, 29 September- Prosedur operasi standard (SOP) baharu sedang diperkemaskan bagi menghadapi kemungkinan Terengganu mengalami banjir luar biasa seperti Februari lalu semasa monsun timur laut (MTL) dari November ini hingga Mac tahun depan. Pengerusi Sekretariat Jawatankuasa Pengurusan Bencana negeri, Tengku Seri Bijaya Raja Datuk Tengku Farok Hussin Tengku Abdul Jalil berkata SOP pemindahan penduduk terjejas banjir juga perlu diperkemaskan kerana pemindahan penduduk sebelum ini tidak diselaras walaupun sudah diarahkan berbuat demikian.  "SOP baharu sudah dibincangkan dan berjalan dengan lancar. Lepas ini akan bincang lagi untuk memperkemaskan SOP tersebut sebab kita belajar apa yang berlaku di Selangor, Kuala Lumpur. Jadi benda-benda macam ini kita ambil kira sebab di Terengganu dah biasa banjir yang luar biasa," kata beliau.

(SOP baharu, persiapan hadapi tengkujuh di Terengganu)

Terdahulu Tengku Farok Hussin yang juga setiausaha kerajaan negeri merasmikan Majlis Penutupan Latih Amal Pelan Tindakan Kecemasan Empangan Kenyir di Kuala Nerus.  Latihan selama dua hari itu melibatkan 26 jabatan dan agensi di empat daerah iaitu Hulu Terengganu, Kuala Terengganu, Kuala Nerus dan Marang.  Simulasi fizikal melibatkan penduduk setempat akan diadakan 26 Oktober ini.

(Tengku Seri Bijaya Raja Datuk Tengku Farok Hussin Tengku Abdul Jalil)


Inisiatif pas pengangkutan awam perlu diteruskan, ditambah baik

KUALA LUMPUR, 29 September- Inisiatif pas perjalanan tanpa had My50 atau seumpamanya perlu diteruskan dan ditambah baik dalam Bajet 2023. Pensyarah Kanan Program Pengangkutan, Fakulti Pengurusan dan Perniagaan UiTM Kampus Puncak Alam, Dr Shahrin Nasir berpandangan, ia merupakan usaha meringankan beban rakyat dalam aspek mobiliti sekaligus menggalakkan masyarakat menggunakan pengangkutan awam. "Kerana dengan adanya pas sebegini, ia telah memberi perjalanan tanpa had kepada pengguna dan perlu ada penambahbaikan dari segi beberapa inisiatif lain supaya keluarga pun boleh menggunakannya.Saya berharap penggunaan pas sebegini bukan hanya diberi kepada satu operator sahaja, tetapi perlu diintegrasikan kepada operator lain," katanya ketika menjadi tetamu rancangan Selamat Pagi Malaysia di Angkasapuri.

(Dr Shahrin Nasir, Pensyarah Kanan Program Pengangkutan, Fakulti Pengurusan dan Perniagaan UiTM Kampus Puncak Alam)

Beliau turut mencadangkan supaya insiatif sedemikian diperluas bukan hanya di sekitar Lembah Klang, malah ke kawasan lain agar dapat dinikmati oleh seluruh rakyat Malaysia.


Peruntukan segera tambah baik Klinik Kesihatan Dengkil

KUALA LUMPUR, 29 September- Peruntukan mengubah suai akan diluluskan segera bagi Klinik Kesihatan Dengkil untuk membolehkan klinik itu ditambah baik menjadi lebih luas dan selesa.

Peruntukan itu disediakan bagi mengatasi masalah kawasan klinik yang sesak, waktu menunggu yang lama dan tempat letak kenderaan yang tidak mencukupi.Menteri Kesihatan, Khairy Jamaluddin menerusi Twitter memkalumkan, selain itu mesin pengimbas ultrabunyi dan mesin bio kimia juga akan ditambah baik."Banyak pelaburan diperlukan untuk meningkatkan kesihatan primer selain memberi perkhidmatan yang baik," kata Khairy.Terdahulu beliau melakukan pemeriksaan mengejut di klinik kesihatan tersebut.


Kes demam denggi 18-24 September meningkat 12.5 peratus

KUALA LUMPUR, 29 September- Kes demam denggi bagi Minggu Epidemiologi (ME) ke-38 iaitu dari 18 hingga 24 September, meningkat 12.5 peratus kepada 1,533 kes berbanding 1,363 kes pada minggu sebelumnya.Ketua Pengarah Kesihatan, Tan Sri Dr Noor Hisham Abdullah berkata, peningkatan itu menjadikan kes demam denggi yang dilaporkan sehingga kini adalah 42,084 kes berbanding 19,423 kes bagi tempoh sama tahun lalu. Jelas beliau, kes kematian akibat komplikasi denggi juga meningkat kepada 24 kes berbanding 13 kematian bagi tempoh sama pada 2021.“Jumlah lokaliti titik panas juga meningkat pada ME ke-38 iaitu 48 lokaliti berbanding 42 pada minggu sebelumnya dengan 28 lokaliti dilaporkan di Selangor, 15 di Sabah serta masing-masing lima di Kuala Lumpur dan Putrajaya,” katanya menerusi kenyataan.

(Tan Sri Dr Noor Hisham Abdullah, Ketua Pengarah Kesihatan)

Sementara itu, Tan Sri Dr Noor Hisham memaklumkan, survelan chikungunya merekodkan lapan kes pada ME ke-38 dengan tiga kes di Kuala Lumpur dan Putrajaya, masing-masing dua kes di Selangor dan Pulau Pinang serta satu kes di Kelantan, sekali gus menjadikan kumulatif kes chikungunya sehingga kini adalah 646 kes.Bagi survelan zika, sebanyak 1,452 sampel darah dan 15 sampel urin telah dijalankan saringan dan kesemua hasil adalah negatif."Musim hujan yang berselang-seli dengan cuaca panas merupakan keadaan yang ideal bagi nyamuk Aedes membiak. Justeru orang ramai perlu pastikan kawasan berhampiran rumah seperti taman rekreasi dan tanah lot kosong tidak mempunyai longgokkan bekas berpotensi pembiakan dengan menjalankan gotong-royong melupuskan barang tidak terpakai di kawasan kejiranan," ujarnya lagi.Jelas beliau, nyamuk Aedes hanya memerlukan air yang sedikit untuk bertelur dan telur berkenaan dapat bertahan selama lapan bulan dalam keadaan kering.


Raja Muda Perlis seru rakyat terus sumbang wakaf tunai

CHUPING, 29 September-  Masyarakat Islam di Perlis diseru supaya terus menyumbang wakaf tunai menerusi Majlis Agama Islam dan Adat Istiadat Melayu Perlis (MAIPs) untuk manfaat ummah.Titah Raja Muda Perlis, Tuanku Syed Faizuddin Putra Jamalullail, wakaf tunai tersebut akan diagihkan untuk inisiatif seperti Wakaf Tunai Manfaat Am, Wakaf Al-Quran atau kitab, Wakaf Pembinaan dan penyelenggaraan masjid serta surau."Selain itu, wakaf berkenaan akan turut diagihkan untuk Wakaf Penyelenggaraan Tanah Perkuburan Islam, Wakaf Pusat Autisme Negeri Perlis, Wakaf Pendidikan Universiti Malaysia Perlis (UniMAP), Wakaf Pendidikan Universiti Teknologi MARA (UiTM) Perlis dan Wakaf Pendidikan Kolej Universiti Islam Perlis (KUIPs)," titah baginda.

(Tuanku Syed Faizuddin menyerahkan sumbangan kepada 30 asnaf terpilih di Kampung Ngulang, Mata Ayer)

Terdahulu, Tuanku Syed Faizuddin menyerahkan sumbangan MAIPs berjumlah RM21,000 kepada 30 asnaf terpilih dalam kalangan anak kariah Masjid Al Islah, Kampung Ngulang, Mata Ayer.Wakaf tunai boleh disalurkan menerusi akaun Bank Islam MAIPs (09010010063983) atau di mana-mana tabung dan kaunter wakaf MAIPs.


Bajet 2023: Klinik Kesihatan Desa perlu ditambah baik, setanding perkhidmatan di bandar

PUTRAJAYA, 29 September- Klinik kesihatan Desa khususnya di Sabah dan Sarawak wajar diberi perhatian.CUEPACS mencadangkan peruntukan dana mencukupi bagi menambah baik fasiliti klinik kesihatan yang daif, menerusi Bajet 2023.Menurut presidennya Datuk Adnan Mat, kerajaan perlu membangunakan semula khususnya klinik di kawasan pendalaman agar bersesuaian dengan perkhidmatan yang di berikan bandar."Dalam jelajah CUEPACS khusunya fasiliti di Kementerian Kesihatan terutamanya di Sabah dan Sarawak kami telah membuat tinjauan dan telah melawat hampir seluruh klinik-klinik kesihatan di Sabah dan Sarawak."Kami mendapati keadaannya telah amat daif masih ada lagi lantai simen biasa masih ada lagi yang berdindingkan kayu masih ada lagi keadaan yang tidak sesuai di gunakan klinik tersebut,."Justeru itu melalui bajet yang akan datang ini kami mohon pada kerajaan agar memberi peruntukan mencukupi kepada Kemeterian Kesihatan untuk dibangunkan semula klinik-klinik desa klinik-klinik di kawasan pendalaman terutamanya Sabah dan Sarawak," kata Adnan kepada media pada Majlis Galm & Glamour Night PePM di disini.

(Datuk Adnan ditemui pada Majlis Galm & Glamour Night PePM)


USM universiti awam pertama di Malaysia sediakan kemudahan Ujian TOEFL iBT

GEORGE TOWN, 29 September- Universiti Sains Malaysia (USM) menjadi universiti awam pertama di negara ini yang menyediakan kemudahan Ujian Bahasa Inggeris sebagai Bahasa Asing Berasaskan Internet (TOEFL iBT) untuk mana-mana calon berdaftar di seluruh dunia.Naib Canselor USM Profesor Datuk Dr Faisal Rafiq Mahamd Adikan berkata, ia susulan pelancaran Pusat Ujian Berasaskan Komputernya atau dikenali sebagai Pusat CBT@USM.Jelas beliau, Pusat CBT@USM, dengan kerjasama USAINS Holding Sdn Bhd, telah menerima akreditasi untuk mentadbir Ujian TOEFL iBT daripada Perkhidmatan Ujian Pendidikan (ETS) di Amerika Syarikat."Kami yakin pusat ini mampu menyediakan persekitaran ujian kelas terbaik untuk calon terutama mereka yang berasal dari bahagian utara Malaysia.Akreditasi daripada ETS ini membuktikan bahawa makmal komputer USM mahupun kakitangannya memiliki standard dan pematuhan yang bertaraf global," katanya pada majlis pelancaran pusat itu di sini.

(Naib Canselor USM, Profesor Datuk Dr Faisal Rafiq Mahamd Adikan dan Pengarah Urusan Pusat Ujian Malaysia, Ezani Amir)

Beliau juga yakin pencapaian itu akan terus membantu usaha USM untuk menarik lebih ramai pelajar antarabangsa melanjutkan pengajian mereka di universiti tersebut yang kini mempunyai lebih 6,000 pelajar dari luar negara.


Perancangan keluarga secara moden, masih rendah

('Take Control 2022’ membincangkan perancangan keluarga secara moden)

KUALA LUMPUR, 29 September- Konsep perancangan keluarga masih relevan biarpun Kadar Kesuburan Total (TFR) wanita di negara ini menurun kepada 1.7 anak pada 2020 iaitu di bawah paras penggantian 2.1 anak bagi setiap wanita.Pegawai Perubatan Bahagian Reproduksi Manusia, Lembaga Penduduk dan Pembangunan Keluarga Negara (LPPKN) Dr Wan Hilya Munira Mustapha berkata kadar penggantian 2.1 anak ialah bilangan yang ideal bagi seorang wanita untuk mengganti ibu bapanya (dua orang).“Kita mahu masyarakat menambah bilangan anak dan menstabilkan TFR secara sihat, kalau jarak antara anak itu pendek ia kurang sihat. Kalau ibu yang ada penyakit kronik dan mengandung, ia akan berisiko tinggi. "Sebab itu perlu guna pil perancang keluarga untuk stabilkan masalah kesihatan sehingga sesuai untuk mengandung dengan keadaan yang kurang berisiko,” katanya ketika menjadi tetamu forum 'Take Control 2022’ pada Rabu. Paras penggantian 2.1 bermaksud purata bilangan anak yang perlu dilahirkan oleh seseorang wanita dengan menanggung seorang anak perempuan yang hidup sehingga anak itu melahirkan anak.Menurutnya konsep perancangan keluarga juga membantu dalam memastikan kadar kematian ibu mengandung rendah, sekali gus memastikan wanita di negara ini bersedia untuk kehamilan yang sihat dan selamat bagi kedua-dua ibu serta bayi yang bakal dilahirkan. Justeru, Dr Wan Hilya berkata kerajaan menerusi Kementerian Pembangunan Wanita, Keluarga dan Masyarakat (KPWKM) turut komited dalam mendidik generasi baharu berkaitan perkara itu dengan melancarkan Dasar dan Pelan Tindakan Pendidikan Kesihatan Reproduktif dan Sosial Kebangsaan (Pekerti) 2022 hingga 2025, pada awal bulan ini.

(Dr Wan Hilya Munira Mustapha, Pegawai Perubatan Bahagian Reproduksi Manusia, LPPKN)

Sementara itu, Pakar Perunding Obstetrik dan Ginekologi yang juga Pengasas dan Pengarah Akademi Dr Har, Prof Datuk Dr Harlina Halizah Siraj @ Ramli berkata kebanyakan wanita tidak mahu menggunakan pil perancang keluarga kerana bimbang terhadap kenaikan berat badan. “Itu mitos yang membuatkan ramai tidak mahu ambil pil perancang sebab takut berat badan meningkat. Kalau kalau ikut kajian berat badan meningkat hanya 1.5 kilogram (kg) hingga dua kg daripada berat asal,” katanya. Menurutnya pil perancang bukan sahaja mampu mengelakkan kehamilan yang tidak diingini, malah boleh merawat jerawat dan melicinkan kulit muka serta mengawal senggugut yang melampau, selain menstabilkan hormon yang akan membuatkan haid lebih teratur. Ahli Farmasi daripada CARiNG Pharmacy Fatin Zafira Mohd Yassim berkata masyarakat perlu mengubah stigma bahawa pendidikan seks tidak wajar didedahkan kepada remaja kerana dengan pendidikan itu mereka akan mengetahui tentang akibat perbuatan yang dilakukan.“Kalau kita tidak didik mereka, macam mana kita nak buat langkah awal pencegahan dan mereka tak akan tahu apa yang membawa kepada kehamilan. Jadi kita perlu mulakan langkah pertama (pendidikan) dan jangan takut untuk uar-uarkan kepentingan pendidikan seks,” katanya.- BERNAMA


MTMD Kelantan lulus dua kertas pertimbangan tangani salah guna dadah

(Ahmad Yakob pada Mesyuarat Majlis Tindakan Membanteras Dadah (MTMD) Bilangan 2 Tahun 2022)

KOTA BHARU, 29 September- Mesyuarat Majlis Tindakan Membanteras Dadah (MTMD) Bilangan 2 Tahun 2022 Negeri Kelantan meluluskan dua kertas pertimbangan iaitu Hala Tuju Dalam Membanteras Gejala Dadah dan Bahan serta Perlaksanaan Program Berfokus.Ia sebagai usaha menangani isu berkaitan pelencongan sosial dan penyalahgunaan dadah di negeri berkenaan.Kelulusan itu bagi memastikan usaha merawat pulih dan mencegah penagihan dadah yang dilaksanakan Agensi Antidadah Kebangsaan (AADK) sekali gus mencapai matlamat Dadah Terkawal 2025.Mesyuarat tersebut dipengerusikan Menteri Besar Kelantan, Datuk Ahmad Yakob dan disertai Pengarah penguatkuasaan dan Keselamatan Agensi Antidadah Kebangsaan AADK, Azmi Mustafa serta Pengarah AADK Kelantan, Rohayu Ahmad di Bilik Gerakan Negeri, Pejabat Setiausaha Kerajaan Negeri Kelantan Kota Bharu.  Menerusi hantaran di Facebook, Datuk Ahmad Yakob memaklumkan, MTMD kelantan turut membincangkan isu penyalahgunaan dadah, bahan dan pelencongan sosial; selain mencapai keputusan melibatkan beberapa cadangan.Dalam pada itu, dua kertas laporan turut dibentangkan oleh Polis Diraja Malaysia (PDRM) dan AADK.

(Datuk Ahmad Yakob (dua dari kanan) membincangkan isu penyalahgunaan dadah)


NS cadang beri lot tanah, bantu golongan muda Felda bina kediaman sendiri

SEREMBAN, 29 September- Bagi menggalakkan generasi kedua dan ketiga Felda untuk tinggal di kawasan kampung, kerajaan Negeri Sembilan bercadang memberi lot tanah rizab kerajaan negeri di tanah rancangan berkenaan bagi tujuan membina kediaman golongan itu.Menteri Besar Negeri Sembilan, Datuk Seri Aminuddin Harun berkata, "projek perintis itu bakal dilaksana di Felda Palong 12 membabitkan keluasan tanah 14.3 ekar. "Projek tersebut bakal memanfaatkan 100 pemohon yang terdiri dalam kalangan generasi kedua dan ketiga felda."   Beliau turut menjelaskan, "dengan adanya pemberian rumah ataupun lot-lot tanah kepada generasi kedua dan ketiga ini ia akan menggalakkan anak-anak muda tinggal di kampung ataupun di kawasan felda."Jadi, mereka ini boleh mengusahakan ladang-ladang sedia ada kerana kita sedia maklum bahawa tenaga buruh semakin berkurangan."Mereka juga boleh bangunkan kawasan mereka sendiri dengan perniagaan perniagaan, dan mereka boleh duduk di situ dengan selesa." Jelasnya ketika sidang media mesyuarat mingguan exco di Wisma Negeri, Seremban pada Rabu. Tambahnya, majlis pecah tanah dijangka dilaksanakan pada Oktober depan dan akan diperluas ke kawasan Felda yang lain.


Ismail Sabri lawat Masjid Sheikh Zayed di Abu Dhabi

(Ismail Sabri melawat Masjid Sheikh Zayed di Abu Dhabi)

ABU DHABI, 29 September- Perdana Menteri Datuk Seri Ismail Sabri Yaakob melawat Masjid Sheikh Zayed antara masjid terbesar di dunia sebelum mengakhiri lawatan kerja ke Emiriyah Arab Bersatu (UAE). Masjid itu merupakan masjid yang terbesar di UAE.Ismail Sabri turut menunaikan solat di masjid itu yang memegang rekod dunia bagi pemilikan permaidani tenunan tangan terbesar serta mempunyai salah satu lampu gantung yang terbesar bagi sebuah masjid.  Sejurus tiba, Perdana Menteri disambut Ketua Pengarah Masjid tersebut, Dr Yousif Al Obeidli sebelum dibawa melawat sekitarnya. Perdana Menteri kemudiannya turut melawat Wahat Al-Karama, sebuah tugu peringatan untuk menghormati pahlawan UAE yang syahid  Ketibaan beliau disambut oleh Pengarah Hal Ehwal Para Syuhada, Sheikh khalifa bin Tahnon Al Nahyan.  Perdana menteri tiba di Abu Dhabi pada Isnin untuk lawatan kerja empat hari ke UAE.  Beliau turut melakukan kunjungan hormat ke atas Presiden UAE, Sheikh Mohamed bin Zayed Al Nahyan.

(Masjid Besar Sheikh Zayed di Abu Dhabi)


Lelaki OKU didakwa sebabkan kematian guru

KULIM, 29 September- Seorang penjaga stor yang juga orang kurang upaya (OKU) dihadapkan ke Mahkamah Sesyen Kulim atas pertuduhan menyebabkan kematian seorang guru di Permatang Damar Laut, Bayan Lepas , Pulau Pinang pada Julai lalu.S.Jelatheswaran, 37 tahun, hanya mengangguk faham selepas pertuduhan dibacakan jurubahasa di hadapan Hakim Mirza Mohamad.Mengikut kertas pertuduhan, Jelatheswaran didakwa dengan niat mencetus bencana hingga menyebabkan kematian mangsa N. Kumar, 54 tahun, di pondok batu belakang sebuah rumah di Permatang Damar Laut, Bayan Lepas Pulau Pinang antara jam 4.30 petang 27 Julai 9.50 pagi 28 Julai lalu. Tertuduh didakwa mengikut Seksyen 304 (a) Kanun Keseksaan yang jika sabit kesalahan, boleh dihukum penjara sehingga 30 tahun dan denda.Mahkamah kemudian menetapkan 14 November depan sebagai tarikh sebutan semula kes.Dalam kejadian 28 Julai lalu, seorang guru lelaki dilaporkan meninggal dunia ketika mendapatkan rawatan di Hospital Kulim. Bagaimanapun, kematian guru pendidikan moral sebuah sekolah di Pulau Pinang itu menimbulkan keraguan sama ada dia menjadi mangsa jenayah atau sebaliknya selepas dibawa tiga lelaki ke hospital terbabit pada pukul 9.15 malam.Hasil siasatan polis membawa kepada penahanan wanita berusia 41 tahun yang bekerja sebagai penolong pegawai di sebuah agensi kerajaan dan mangsa dipercayai terbabit dalam pergaduhan dengan beberapa lelaki di sebuah restoran kerana dia didakwa menyimpan gambar bogel suspek dalam telefon bimbitnya.

(S.Jelatheswaran dibawa ke Mahkamah Sesyen Kulim)


'Geng Ameer' tumpas, 10 kes kecurian motosikal, selesai

(Beh Eng Lai bersama motosikal yang dirampas)

KUALA LUMPUR, 29 September- Sindiket curi motosikal di sekitar Lembah Klang didalangi 'Geng Ameer', tumpas, sekali gus menyelesaikan 10 kes kecurian, iaitu enam di Sentul dan empat di Gombak.Enam buah motosikal pelbagai jenama itu turut ditemui dan dianggarkan bernilai RM60,000.Ketua Polis Daerah Sentul, Asisten Komisioner Beh Eng Lai berkata, enam suspek berusia 26 hingga 35 ditahan di beberapa lokasi berasingan di Kuala Lumpur dan Selangor menerusi Op Roda pada 20 September lalu.Beliau turut menjelaskan, "beberapa komponen motosikal turut dirampas. Antaranya tiga unit mesin pengisar, dua unit mesin gerudi serta mesin penggodam disyaki digunakan untuk mencuri motosikal turut dirampas."Siasatan awal mendapati sindiket ini didalangi seorang lelaki dengan nama panggilan 'Ameer'."Hasil siasatan mendapati, motosikal curi tersebut akan diubah suai sebelum dijual antara RM2,000 hingga RM5,000.Suspek turut menjual komponen motosikal yang dicuri dengan anggaran RM50 sehingga mencecah RM4,000, bergantung kepada permintaan.Kesemua suspek mempunyai pelbagai rekod jenayah lampau.Orang ramai yang mempunyai sebarang maklumat berkenaan sindiket curi motosikal diminta menghubungi Bilik Gerakan IPD Sentul di talian 03-40482222.

(Antara barangan rampasan yang digunakan untuk mencuri komponen motosikal)


Penulis blog dan 4 ahli keluarga, selamat

(Rhys William ditemui selamat di Kawasan Sungai Relok, Kampung Pagi)

JERANTUT, 29 September- Penulis blog makanan 'Mat Salleh Cari Makan' bersama 4 ahli keluarganya berjaya ditemui selepas dilaporkan hilang pada Rabu ketika melancong ke Kuala Tahan, Jerantut.Rhys William James Woodfield dan 4 lagi, ditemui pada petang hari yang sama di Kuala Tahan, Jerantut. Ketua Polis Daerah Jerantut, Superitenden Mazlan Hassan berkata, "isteri kepada penulis blog tersebut, Haigbrown Woodfield telah membuat laporan kehilangan suaminya di Ibu pejabat Polis Daerah Jerantut, pada Selasa." Rhys William bersama 4 ahli keluarganya iaitu Siaw Woodfield, 25 tahun, Owen Woodfield, 22 tahun, serta ibu bapanya James Woodfield, 62 tahun, dan Rachel Anne Woodfield 60 tahun, datang melancong ke Kuala Tahan pada 25 September lalu. Pada 27 September, kira-kira pukul 11.30 pagi, kesemua mereka telah keluar daripada kawasan hutan hujan tropika itu dan sepatutnya pulang ke Kuala Lumpur. Operasi mencari dan menyelamat diaktifkan pada pukul 8.00 pagi, sebelum kesemua mereka ditemukan selamat tengah hari Rabu, di Kawasan Sungai Relok, Kampung Pagi, Ulu Tembeling Jerantut.

(Rhys Willian dan 4 ahli keluarganya berjaya ditemui pada Rabu)


Lapan negeri perintis bandar pintar

(Zahidi pada Kongres Bandar Pintar ASEAN 2022 di ibu negara)

KUALA LUMPUR, 29 September- Kementerian Komunikasi dan Multimedia, akan terus memperkukuh fokus bagi merealisasikan aspirasi ekonomi digital negara, ia termasuk pembangunan bandar pintar di seluruh negara yang bermula di lapan negeri.Menurut Timbalan menteri Komunikasi dan Multimedia, Datuk Zahidi Zainul Abidin, ia melibatkan Kuala Lumpur dan Putrajaya serta bandar utama di Selangor, Negeri Sembilan, Melaka, Johor, Pulau Pinang, Perak, Sabah dan Sarawak. "Kerjasama Pihak Berkuasa Tempatan (PBT) di semua kawasan amat penting, jadi pihak PBT perlu memberi kerjasama kepada pihak Telekom Malaysia (TM) bagi merealisasikan bandar pintar ini."Beliau turut menambah, "bandar pintar ini melibatkan keupayaan 5G, sebagai langkah awal kita akan memberi fokus di kawasan Kuala Lumpur dan Lembah Klang, kemudian dalam masa terdekat kita akan ke tempat lain."Jelas beliau, projek Bandar Pintar dilaksanakan di kawasan berpenduduk padat seperti kawasan perindustrian dan kemudian akan diwujudkan di lokasi-lokasi lainEmpat teras utama dititikberatkan untuk mewujudkan ekosistem digital yang inklusif bagi bandar pintar iaitu Kerajaan Pintar, Ekonomi Pintar, Masyarakat Pintar dan Infrastruktur Pintar. Beliau bercakap dalam sidang media selepas meninjau Reruai TM One sempena Kongres Bandar Pintar ASEAN 2022 di ibu negara.

(Zahidi pada sidang media Kongres Bandar Pintar ASEAN 2022 di ibu negara)


Tiga pihak masukkan RM2.23 bilion dalam akaun peribadi Najib Razak

KUALA LUMPUR, 29 September- Sejumlah RM2.23 bilion telah dimasukkan ke dalam akaun peribadi Datuk Seri Najib Tun Razak dari tahun 2011 hingga 2013 oleh tiga pihak, perkara tersebut diberitahu oleh seorang pegawai bank di Mahkamah Tinggi Kuala Lumpur pada Rabu.Ia termasuk dua syarikat yang dikaitkan dengan ahli perniagaan dalam buruan Low Taek Jho atau Jho Low.Saksi ke-38, Ketua Pasaran Modal Perbankan Persendirian AmBank Yap Wai Keat, 57 tahun berkata, kedua-dua syarikat itu, Blackstone Asia Real Estate Partners dan Tanore Finance Corp, telah mendepositkan RM2.2 bilion ke dalam akaun bekas perdana menteri itu yang berakhir dengan nombor 694, melalui 11 transaksi pada tahun 2012 dan 2013.Selain syarikat itu, RM60.6 juta turut diterima daripada Putera Faisal Bin Turki Bandar Al Saud melalui dua transaksi pada Februari dan Jun 2011.Yap yang terlibat dalam sebut harga kadar pertukaran asing bagi kiriman wang masuk atau keluar pada ketika itu, berkata, beliau telah diarahkan pengurus perhubungan AmBank yang mengendali akaun Najib, Joanna Yu Ging Ping untuk membantu dalam perkara berkaitan pertukaran asing di bawah Bahagian Pasaran untuk akaun tersebut.Datuk Seri Najib berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB funds dan 21 pertuduhan pengubahan wang haram membabitkan jumlah sama.Perbicaraan di hadapan Hakim Datuk Collin Lawrence Sequerah bersambung pada Khamis.


Malaysia, China meterai MOU kerjasama telekomunikasi digital

(Annuar Musa menandatangani MoU kerjasama telekomunikasi digital dengan China)

KUALA LUMPUR, 28 September- Malaysia dan China hari ini memeterai memorandum persefahaman (MoU) bersempena Persidangan Plenipotentiary Kesatuan Telekomunikasi Antarabangsa 2022 (ITU PP22) yang berlangsung dari 26 September lepas hingga 14 Oktober ini di Romania.Menteri Komunikasi dan Multimedia Tan Sri Annuar Musa berkata memorandum itu ditandatangani beliau dan Timbalan Menteri Industri dan Informasi Teknologi China Zhang Yunming. "Antara bidang kerjasama yang dipersetujui Malaysia dan China melalui MoU ini adalah berkenaan 5G, ekonomi digital dan keselamatan siber,” kata beliau dalam kenyataan. Beliau berkata susulan pemeteraian MoU mengenai kerjasama telekomunikasi digital berkenaan, kedua-dua negara dijangka menerokai potensi kerjasama dalam teknologi aplikasi 5G, selain menggalakkan kerjasama dalam e-dagang, inovasi syarikat pemula, pengkomputeran awan, data raya, kecerdasan buatan, Internet Benda, aplikasi Internet dan teknologi digital lain.Menurutnya kerjasama lain ialah dalam polisi, piawaian, tindak balas kecemasan, teknologi sekuriti data, latihan serta kesedaran berkaitan keselamatan siber.

(Kenyataan media, MoU antara Malaysia dan China mengenai kerjasama telekomunikasi digital)

Tambah beliau kerjasama ini dijangka memberi nilai tambah kepada Malaysia dengan mengambil kira perkembangan pesat industri teknologi maklumat di China dan kedua-dua negara dapat menimba ilmu pengetahuan serta kepakaran dalam bidang 5G, keselamatan siber dan ekonomi digital.Annuar berkata kerjasama China untuk berkongsi amalan terbaik, pengalaman dan kepakaran melalui inisiatif bersama dapat membantu meningkatkan kepantasan serta kesiapsiagaan ekosistem keselamatan siber dan pendigitalan negara terutamanya dalam menghadapi era Revolusi Perindustrian 4.0.Menurutnya komitmen pertukaran ilmu pengetahuan dan amalan terbaik antara kedua-dua negara bukan sahaja mampu mempertingkatkan daya saing serta merancakkan pertumbuhan ekonomi digital negara, malah ia berupaya bertindak sebagai faktor penarik kepada pelaburan pembinaan modal insan dan penyelidikan. Beliau berkata hubungan kerjasama ini akan membantu Malaysia memperkasakan ekosistem ekonomi digital yang secara tidak langsung merangsang pertumbuhan ekonomi digital tempatan dan menyumbang kepada ekonomi negara pada masa hadapan sejajar dengan agenda menjadikan Malaysia hab industri berteknologi tinggi.- BERNAMA


JAIPk ambil tindakan selesaikan kes wanita berpakaian ihram di luar mahkamah

IPOH, 28 September - Jabatan Agama Islam Perak (JAIPk) mengesahkan kes berkaitan wanita berpakaian ihram seperti lelaki ketika menunaikan umrah di Makkah yang tular di media sosial, sudah diselesaikan secara baik di luar mahkamah.Pengarahnya, Datuk Mohd Yusop Husin berkata kes itu sudah pun diselesaikan hampir sebulan lalu dengan wanita terbabit juga turut melalui sesi kaunseling.Beliau berkata wanita itu tampil bersama ibu dan bapanya di Pejabat Agama Islam Daerah (PAID) Perak Tengah di Seri Iskandar dan memberikan kerjasama cukup baik.

"Negeri Perak ada cara tersendiri bagaimana hendak menangani orang-orang yang seumpama ini. Tidak semestinya dalam mencegah sesuatu, ia perlu bersifat suatu hukuman atau tangkap, apatah lagi mendera."Ini kerana ada kaedah lain yang boleh kita gunakan, tambahan pula dia dan keluarganya berikan kerjasama sangat baik dengan datang sendiri kepada kita," katanya kepada pemberita selepas merasmikan program Karnival Pendidikan Islam Sepanjang Hayat Negeri Perak (K-PISH) di Dewan Institut Tadbiran Islam Negeri Perak (INTIM), di sini.Sebelum ini tular video mengenai wanita itu di Makkah dengan lengkap berpakaian ihram seperti jemaah umrah lelaki, sehingga mengundang kemarahan banyak pihak yang menuntut tindakan tegas dikenakan ke atasnya.


Jangan terpedaya terhadap pihak yang mengaku sebagai pengamal perubatan

KUALA LUMPUR, 28 September - Majlis Perubatan Malaysia (MPM) menasihatkan orang ramai supaya tidak terkeliru atau terpedaya dengan dakwaan mana-mana pihak yang mengaku diri mereka sebagai seorang pengamal perubatan atau pakar perubatan berdaftar di Malaysia.Presiden MPM Tan Sri Dr Noor Hisham Abdullah berkata selaras dengan Seksyen 14C Akta Perubatan 1971 (Pindaan 2012), seseorang berhak untuk didaftarkan dan mengamal sebagai pakar dalam sesuatu bidang kepakaran dalam Daftar Perubatan MPM sekiranya memenuhi syarat-syarat yang terkandung dalam Seksyen 14B Akta Perubatan 1971 (Pindaan 2012)."Syarat utama pendaftaran sebagai seorang pakar adalah pengamal tersebut perlu berdaftar penuh dengan MPM, mempunyai kelayakan kepakaran yang diiktiraf, menghadiri latihan kepakaran dalam bidang kepakaran di institusi yang diiktiraf, dan membuktikan bahawa dia adalah layak dan mempunyai akhlak yang baik,” katanya dalam satu kenyataan.Dr Noor Hisham berkata kesemua pendaftaran pakar perlu menjalani penilaian oleh jawatankuasa khas MPM yang akan meneliti kesemua syarat-syarat tersebut sebelum seseorang pengamal diperakui sebagai pakar perubatan dan dapat mengamal di negara ini.

(Tan Sri Dr Noor Hisham Abdullah)

Sehubungan itu, tiada mana-mana orang atau pihak yang boleh memperakukan diri mereka dan mengamal sebagai seorang pakar perubatan dalam sesuatu bidang jika nama mereka tiada dalam Daftar Perubatan MPM, katanya. Beliau berkata bagi tujuan verifikasi atau penyemakan status pendaftaran seorang pengamal perubatan yang berdaftar dengan MPM, sama ada pengamal itu seorang doktor perubatan atau pakar perubatan, semakan boleh dibuat melalui laman web MPM iaitu www.mmc.gov.my di bawah pautan Search Medical Register dan National Specialist Register.MPM menyediakan kemudahan dalam talian ini bagi membantu orang ramai dapat memilih hanya pengamal perubatan dan pakar perubatan yang bertauliah sahaja memberi perkhidmatan kesihatan dan rawatan perubatan di negara ini, termasuk dalam hal rujukan perkara berkaitan perubatan dan kesihatan awam, katanya. - BERNAMA


PM ucap tahniah kepada Putera Mahkota Mohammed bin Salman

KUALA LUMPUR, 28 September- Perdana Menteri, Datuk Seri Ismail Sabri Yaakob mengucapkan tahniah kepada Putera Mahkota Mohammed bin Salman Al Saud,atas pelantikan baginda sebagai Perdana Menteri Arab Saudi. Pelantikan baginda diumumkan Raja Arab Saudi, Raja Salman bin Abdulaziz Al Saud pada Selasa."Setinggi-tinggi tahniah kepada Yang Amat Mulia Putera Mahkota Mohammed bin Salman atas pelantikan sebagai Perdana Menteri Arab Saudi. "Malaysia akan terus mengukuhkan lagi hubungan dua hala di bawah pimpinan YAM khususnya dalam meneroka bidang kerjasama baharu dengan Arab Saudi,” kata Perdana Menteri menerusi Twitter hari ini. Putera Mohammed bin Salman, berusia 37 tahun, menjadi Putera Mahkota Arab Saudi sejak tahun 2017.


ITU perlu segera tambah baik ketersambungan sejagat, jurang digital- Annuar

(Tan Sri Annuar (kiri) dalam temu bual eksklusif bersama ecopoliticnews.com, di luar acara Persidangan Plenipotensiari ITU 2022 (ITU PP22) di Bucharest, Romania)

BUCHAREST (ROMANIA), 28 September- Kesatuan Telekomunikasi Antarabangsa (ITU) mempunyai peranan penting dalam menambah baik ketersambungan sejagat dan mengurangkan jurang digital, dengan kadar segera.Menteri Komunikasi dan Multimedia, Tan Sri Annuar Musa berkata, ITU perlu merapatkan jurang dalam kalangan negara anggota dan serantau, susulan terdapat hampir tiga bilion orang di seluruh dunia yang tidak mempunyai peluang untuk berhubung."Sebagai contoh negara yang lebih miskin atau membangun akan menghadapi masalah lebih besar dengan kemajuan teknologi, melainkan negara itu bergerak seiring dengan perkembangan teknologi. Rakyat di negara itu tidak akan mendapat hak terhadap teknologi. Jadi, saya fikir ITU akan berhadapan cabaran besar bagi memastikan semua negara boleh berhubung, semua orang mendapat akses yang sama kepada ketersambungan," katanya.Annuar berkata demikian dalam temu bual eksklusif bersama ecopoliticnews.com, di luar acara Persidangan Plenipotensiari ITU 2022 (ITU PP22) di Bucharest, Romania.

(Tan Sri Annuar (tengah) menghadiri Persidangan Plenipotensiari ITU 2022 di Bucharest, Romania)

Tambahnya, ketersambungan kini menjadi sebahagian daripada hak asasi manusia bagi Malaysia. “Semua aktiviti ekonomi dipengaruhi oleh sama ada anda mempunyai akses kepada Internet yang baik dan mampu milik atau tidak, jadi ia menjadi sesuatu yang asas seperti mempunyai (bekalan) air atau elektrik,” katanya.Dalam hal ini, beliau berkata ITU perlu terlibat dengan negara anggota dan menawarkan bantuan untuk memastikan negara membangun tidak ketinggalan dalam mendapatkan kebolehcapaian dan peluang untuk mereka berhubung.ITU ditubuhkan lebih 150 tahun dahulu, ialah organisasi antara kerajaan yang objektif utamanya ialah menyelaras penggunaan spektrum radio yang selamat di peringkat global dan menggalakkan kerjasama antarabangsa dalam penugasan orbit satelit.Selain itu bagi menambah baik infrastruktur komunikasi di negara membangun dan mewujudkan standard seluruh dunia untuk menggalakkan saling hubungan yang lancar bagi pelbagai sistem komunikasi.


Perkhidmatan Malim Gunung Perhutanan di Terengganu, 1 Januari depan

KUALA TERENGGANU, 28 September - Kerajaan negeri Terengganu akan menguatkuasakan perkhidmatan Malim Gunung Perhutanan (MGP) di beberapa lokasi utama dalam kawasan hutan simpan kekal yang menjadi tumpuan pendaki di negeri ini bermula 1 Januari tahun depan.Lokasi itu termasuk Gunung Sarut di Setiu, Gunung Tebu dan Gunung Bukit Tangga di Besut, Gunung Chemerong, Berembun dan Langsir serta Bukit Bauk di Dungun.Pengerusi Jawatankusa Pelancongan, Kebudayaan dan Teknologi Maklumat negeri Ariffin Deraman berkata penguatkuasaan itu selaras dengan arahan Jabatan Perhutanan yang mewajibkan penggunaan khidmat MGP tahun depan atas faktor keselamatan.Beliau berkata terdapat 120 MGP di seluruh negeri ini dan jumlah itu dilihat mencukupi untuk memenuhi keperluan di lokasi berkenaan."Kami ada 120 MGP yang berdaftar seluruh negeri, mereka ini telah dilatih dengan ilmu, kepakaran dan arif dengan kawasan masing-masing."Kami amat menyokong penguatkuasaan penggunaan MGP yang dilihat bukan sahaja baik untuk soal keselamatan, tetapi turut mewujudkan peluang pekerjaan kepada penduduk setempat," katanya selepas majlis penyampaian penajaan program Mount Tebu Climbathon Challenge (MTCC) di sini.

Dalam perkembangan lain, Ariffin berkata kerajaan negeri juga menjalin kerjasama rapat dengan penggiat sukan dan rekreasi di seluruh negeri bagi merancakkan lagi sektor pelancongan berasaskan sukan.

Menurutnya, penganjuran program seperti MTCC adalah antara inisiatif yang dilaksanakan bagi menarik lebih ramai pelancong ke negeri ini."Kami ada banyak lagi gunung yang cantik dan berpotensi untuk menjadi tarikan pengunjung terutama peminat sukan pendakian."Amat rugi jika kita terus mensia-siakan alam semula jadi kurniaan Tuhan ini kerana ia sebenarnya boleh dimanipulasi dengan baik untuk menjana pendapatan negeri," katanya. - BERNAMA


Pemerkasaan TVET kukuhkan trend penurunan kadar pengangguran - Saravanan

BANGI, 28 September - Pemerkasaan Pendidikan dan Latihan Teknikal serta Vokasional (TVET) dijangka membantu mengukuhkan trend penurunan kadar pengangguran negara bagi bulan-bulan akan datang. Menteri Sumber Manusia, Datuk Seri M Saravanan berkata ia selari dengan hasrat kerajaan untuk mencapai sasaran 35 peratus tenaga kerja mahir menjelang 2030.

"Kita lihat hari ini perubahan besar di antarabangsa di mana pendidikan TVET diutamakan dari segi kebolehpasaran dan peluang kerja. Malaysia selari dengan pembangunan seluruh dunia untuk memastikan warga Malaysia khususnya melahirkan modal insan kompetitif dalam bidang TVET," katanya pada sidang media selepas merasmikan penutupan Dialog Tiga Pihak Berstruktur Wilayah Tengah 2022, di sini.Tambah Saravanan, kerjasama kukuh pihak industri dan institusi TVET amat signifikan dalam memastikan padanan antara penawaran dengan permintaan. Ini bagi membantu institusi TVET menyediakan kursus berteras industri berteknolgi tinggi berdasarkan kehendak industri.Katanya, pasaran kerja pada masa depan akan dipenuhi dengan tenaga kerja berkemahiran tinggi, kreatif serta kritis dengan skop pekerjaan dijangka turut berubah.


Baja, racun serangga dicadang sebagai barang kawalan

(Ahli Jawatankuasa Pasukan Khas Jihad Tangani Inflasi, Tan Sri Noh Omar)

TANJONG KARANG, 28 September- Input pertanian seperti baja dan racun serangga perlu disenarai sebagai barang kawalan bagi menangani kenaikan harga mendadak sehingga membebankan pesawah. Ahli Jawatankuasa Pasukan Khas Jihad Tangani Inflasi, Tan Sri Noh Omar berkata cadangan tersebut telah diusulkan dalam Mesyuarat Pasukan Khas Jihad Tangani Inflasi.Beliau berpandangan dasar tersebut perlu dilaksana bagi membolehkan kerajaan mengawal harga input pertanian sekali gus memastikan golongan tersebut terus dibantu dan diberi perhatian. "Minggu lepas saya ada bangkitkan perkara ini supaya dilihat balik bahawa harga input pertanian seperti baja, racun naik agak mendadak. Jadi jika input pertanian ini tidak dikawal, bagaimana mereka nak berminat untuk menjadi petani? Itu input pertanian, belum lagi masalah mereka dengan serangan-serangan serangga yang luar biasa, kadang serangan penyakit, itu belum lagi ribut melanda, takut ada banjir pula lagi, bagaimana mereka nak 'survive'? Modal dah banyak keluar sebab input pertanian yang mahal," katanya.Noh berkata demikian pada sidang media selepas merasmikan Majlis Hari Ladang Kawasan Pembangunan Pertanian Bersepadu (IADA) Barat Laut Selangor di Tanjung Karang, Selangor.

(Noh pada Majlis Hari Ladang Kawasan Pembangunan Pertanian Bersepadu (IADA) Barat Laut Selangor di Tanjung Karang)

Jelas beliau yang juga Menteri Pembangunan Usahawan dan Koperasi, kerajaan pimpinan Perdana Menteri, Datuk Seri Ismail Sabri Yaakob sudah melaksanakan pelbagai inisiatif bagi membantu meningkatkan taraf hidup pesawah."Kita berterima kasih kepada YAB Perdana Menteri yang memperkenalkan semula skim yang membantu pesawah padi sebelum padi masak, bak kata pepatah berjagung-jagung dahulu sebelum pada masak. Baharu- baharu ni PM umum, dalam musim waktu menunggu musim tuai padi, mereka akan dapat dua kali bantuan. Inisiatif itu menyalurkan semula bantuan pesawah berjumlah RM800 setahun bagi dua musim sementara menunggu hasil tuaian padi.


Sistem penggal tetap Parlimen, lebih praktikal dan jimat kos - YDP Dewan Rakyat

KUALA LUMPUR, 28 September - Sistem penggal tetap Parlimen lebih praktikal sekiranya mahu dilaksanakan di negara ini.Yang di-Pertua Dewan Rakyat, Tan Sri Azhar Azizan Harun berkata sistem seumpama itu bukan sahaja membantu memudahkan urusan pilihan raya, malah menjimatkan kos.Katanya, sistem itu juga akan memberi ruang kepada pihak bertanggungjawab, iaitu Suruhanjaya Pilihan Raya (SPR) menjalankan tugas dengan lebih rapi dan tersusun.

"Saya pernah di SPR, ini secara praktikal bukan politik. SPR waktu itu saya lebih suka penggal tetap, sebab bila penggal tetap SPR boleh sedia. Bila tiada penggal tetap dan apa yang kita panggil pilihan raya mengejut, maka tidak boleh bersedia dan tidak tahu bila hendak bersedia."Jadi kita kena teka...kena latih. Jika latih 90,000 pekerja pilihan raya awal sangat dan pilihan raya itu tidak berlaku, perlu latih lagi sekali sebab lupa.Kita latih 90,000 itu semasa mereka mempunyai masa, tiba-tiba apabila dipanggil pada tarikh yang mereka tidak sangka, mereka tidak dapat beri komitmen, saya perlu cari lagi 40,000 orang,” katanya dalam sidang media selepas Majlis Ramah Mesra Bersama Rakan Media di Parlimen.Tambah Azhar, SPR juga mempunyai masa selama enam bulan untuk merancang dan bersedia dari segi penggunaan tempat mengundi berbanding pilihan raya mengejut.


Bicara tuntutan harta sepencarian RM1 bilion balu Allahyarham Jamaludin Jarjis 1 November

KUALA LUMPUR, 28 September- Perbicaraan kes tuntutan harta sepencarian berjumlah RM1 bilion yang difailkan Puan Sri Kalsom Ismail, balu Allahyarham Tan Sri Jamaludin Jarjis terhadap empat anak dan ibu mentuanya akan bermula 1 November di Mahkamah Tinggi Syariah di sini.Kalsom, 66, selaku plaintif memfailkan tuntutan harta sepencarian termasuk 20 hartanah di Malaysia, Makkah serta beberapa buah syarikat pada Oktober 2018, dengan menamakan anaknya, Ikwan Hafiz, Nur Anis, Nurul Alyaa, Noor Adilla dan ibu mentuanya Aminah Abdullah sebagai defendan. Peguam Syarie Farhan Haziq Mohamed yang mewakili Aminah selaku defendan kelima, berkata Hakim Syarie Abdul Shukor Abd Hamid menetapkan perbicaraan pada November iaitu 1, 14, 28, 29 dan 30. “Setakat ini, pihak-pihak masih belum memutuskan saksi yang akan memberikan keterangan pada perbicaraan itu,” katanya ketika dihubungi Bernama hari ini.Menurutnya, kesemua defendan telah memfailkan pernyataan pembelaan, namun plaintif masih belum memfailkan jawapan balas kepada pernyataan pembelaan itu.Perbicaraan kes itu sepatutnya bermula April lepas, namun ditangguhkan berikutan Kalsom mengemukakan permohonan untuk meminda pernyataan tuntutannya.Pada 28 Ogos lepas, mahkamah itu membenarkan permohonan Kalsom untuk meminda pernyataan tuntutan, antaranya membabitkan perkataan hartanah di Boston, Amerika Syarikat dibuang dalam pernyataan tuntutan.Selain itu, saham dalam syarikat Rantai Wawasan, isu sumbangan tidak langsung berkaitan penjagaan Jamaludin semasa sakit kaki dan isu berkaitan tanah di Gombak dimasukkan dalam pernyataan tuntutan yang dipinda.

Pada 4 April 2015, Jamaludin, yang juga bekas Duta Besar Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada 4.55 petang.Turut maut juruterbangnya Kapten Clifford William Fournier, Ketua Setiausaha Sulit kepada bekas Perdana Menteri Datuk Seri Najib Tun Razak, Datuk Seri Azlin Alias, ahli perniagaan Datuk Tan Huat Seang, pegawai peribadi Jamaludin, Razakan Seran serta seorang wanita yang dikenali sebagai Aidana Baizieva. -BERNAMA


MOSTI giat tambah stesen pengecas EV, tangani masalah peningkatan karbon

KUALA LUMPUR, 28 September- Kerajaan sedang giat menambah stesen pengecas kenderaan elektrik (EV) bagi menyokong penggunaan kenderaan elektrik sekaligus dapat menangani masalah peningkatan pengeluaran karbon.Timbalan Menteri Sains, Teknologi dan Inovasi (MOSTI), Datuk Ahmad Amzad Hashim menjelaskan, setakat ini Malaysia mempunyai kurang daripada 1,000 stesen pengecas.Jelasnya, MOSTI menyasarkan 5,000 stesen pengecasan di seluruh negara pada tahun ini dengan penumpuan di bandar-bandar utama.“Selain tumpuan di bandar-bandar utama, kita juga dapat permintaan daripada negeri lain bagi membolehkan kenderaan ini berjalan dari negeri ke negeri dan memerlukan kemudahan stesen pengecasan sepanjang jalan. “Jadi, usaha sedang dilaksanakan kerajaan dengan memanggil semua pihak berkepentingan bagi membolehkan kita melihat bagaimana untuk memperbanyakkan lagi stesen pengecasan,” katanya kepada media selepas merasmikan enam van elektrik DHL Express Malaysia hari ini.

(Timbalan Menteri MOSTI, Datuk Ahmad Amzad Hashim)

Tambah beliau, kementeriannya akan turut bekerjasama dengan pelbagai pihak untuk menyegerakan proses pembinaan infrastruktur itu di seluruh negara. Sementara itu, DHL Express hari ini memperkenalkan enam van elektrik yang akan membuat penghantaran di sekitar Kuala Lumpur dan Selangor bermula awal Oktober ini.Ia sekali gus menjadikannya sebagai syarikat penyedia logistik pertama di negara ini beralih ke EV komersial.Syarikat tersebut juga merancang untuk menambah 55 van elektrik lagi pada tahun depan bagi menjadikan jumlah keseluruhan 61 van di seluruh negara menjelang 2023.


Majlis Perbandaran Kulim lancar 'Kulim Smart Parking'

KULIM, 28 September- Majlis Perbandaran Kulim (MPKK) hari ini melancarkan sistem pembayaran tempat letak kereta baharu iaitu dikenali ‘Kulim Smart Parking’ yang menjadikan majlis perbandaran itu sebagai pihak berkuasa tempatan (PBT) pertama di Kedah yang menggunakan aplikasi tempat letak kereta pintar.Aplikasi ‘Kulim Smart Parking’ merupakan hasil kolaborasi antara MPKK bersama Syarikat HeiTech Padu Berhad untuk mengoperasikan Sistem Tempat Letak Kereta (TLK) Pintar yang meliputi 7,000 TLK di bawah bidang kuasa MPKK.Setiausaha MPKK Amal Zubir berkata aplikasi itu ialah inisiatif majlis perbandaran itu bagi menambah baik serta meningkatkan taraf mutu perkhidmatannya daripada segi tadbir urus, operasi dan sistem penyampaian perkhidmatan kepada pelanggan, khususnya melalui pengurusan tempat letak kereta.“Orang awam boleh menggunakan aplikasi pintar ini untuk membuat transaksi berkaitan tempat letak kereta termasuklah pembayaran TLK dan pembayaran pas bulanan TLK.“Kulim Smart Parking ini merupakan salah satu inisiatif ‘quick win’ yang menyokong agenda pembangunan Bandar Kulim ke arah Smart City,” katanya dalam satu kenyataan media di sini hari ini. Majlis pelancaran itu disempurnakan oleh Amal di sini hari ini yang turut dihadiri Naib Presiden Eksekutif HeiTech Padu Berhad Abdul Halim Md Lassim.Aplikasi Kulim Smart Parking akan tersedia di platform ‘Apple App Store’, ‘Huawei App Gallery’ dan ‘Google Play Store’ secara berperingkat bermula penghujung bulan ini dan penggunaan penuh aplikasi itu akan bermula pada awal Oktober ini.Amal berkata situasi itu akan memudahkan lagi para pengguna dengan membolehkan transaksi dibayar menggunakan e-dompet sekali gus menjimatkan masa pengguna.Beliau berkata inisiatif yang serba baharu daripada segi pembangunan dan infrastruktur itu juga mengajak orang ramai untuk membudayakan teknologi dalam urusan kerja dan kehidupan seharian.

Pengguna Puteri Syahirah Megat Ahmad menunjukkan aplikasi Kulim Smart Parking pada majlis pelancaran aplikasi itu di Pusat Perniagaan Seraya berhampiran Kulim Central, hari ini / FOTO BERNAMA

“Berdasarkan kaji selidik yang telah dijalankan bermula pada bulan Jun yang lalu, majoriti responden bersetuju bahawa bayaran letak kereta secara dalam talian menggunakan telefon pintar adalah lebih mudah berbanding bayaran secara tunai,” katanya.Sementara itu, Abdul Halim berkata pihak HeiTech Padu Berhad akan memastikan mutu perkhidmatan untuk menggerakkan sistem 'Kulim Smart Parking' dapat dilaksanakan dengan sebaik mungkin bagi menyahut aspirasi dan identiti Kulim sebagai Bandar Industri Berteknologi Tinggi.Abdul Halim berkata ia sebagai rakan strategik inisiatif ‘Kulim Smart Parking’ dan sebagai pemacu kepada usaha transformasi digital badan kerajaan. -BERNAMA


608 masjid di Kelantan akan memulakan program penarafan tahun hadapan

KELANTAN, 28 September- Majlis Agama Islam dan Adat Istiadat Melayu Kelantan (MAIK) akan memulakan program penarafan atau penggredan ke atas 608 buah masjid mukim seluruh Kelantan secara berperingkat bermula tahun hadapan.  Yang Dipertua MAIK yang juga Tengku Temenggong Kelantan Tengku Tan Sri Mohamad Rizam Tengku Abdul Aziz berkata, ia bertujuan memberikan standard dan piawaian yang tinggi kepada masjid bagi memastikan ia berfungsi dan berperanan dengan lebih progresif serta efektif.

(Yang Dipertua MAIK, Tengku Temenggong Kelantan Tengku Tan Sri Mohamad Rizam Tengku Abdul Aziz)

Pada masa sama, program berkenaan juga secara langsung akan membantu usaha MAIK dalam meningkatkan imej masjid dari segi aspek keceriaan serta kebersihan fizikal bangunan masjid.  "Mereka harus bersaing, untuk menaikkan taraf. Jadi dengan cara yang sedemikian kita berharap kualiti di setiap masjid di negeri Kelantan ini akan di pertingkatkan lagi, kriteria itu salah satunya semestinya ialah dari segi pengurusan kewangan yang kedua mungkin dari segi kebersihan," katanya selepas menyempurnakan Majlis Penutup Kursus Pengurusan Kewangan Dan Integriti Majlis Negeri, Bandar dan Jajahan Negeri Kelantan dan Penyerahan Zakat Bank Rakyat di Kota Bharu.  Selain itu, jelas Tengku Tan Sri Mohamad Rizam, pihak pengurusan MAIK juga dalam proses menyediakan garis panduan pengurusan kewangan masjid yang akan menjadi rujukan bagi pihak pengurusan masjid mengamalkan tatacara pengurusan kewangan yang betul serta berkesan.  Hadir sama, Timbalan Yang Dipertua MAIK Zulkifle Ab Rahman dan Mufti Kelantan Datuk Mohamad Shukri Mohamad.  Seramai 72 imam tua, imam muda dan ahli jawatankuasa masjid menerima sijil masing-masing selepas mengikuti Kursus Pengurusan Kewangan yang diadakan secara kerjasama strategik dengan Universiti Teknologi Mara (UiTM) Cawangan Kelantan sejak 2018.  Terdahulu, turut berlangsung penyampaian replika cek zakat berjumlah lebih RM600,000 daripada Bank Rakyat yang diserahkan Timbalan Ketua Pegawai Eksekutif (Operasi) Bank Rakyat, Nor Haimee Zakaria.


Waktu perkhidmatan Stesen LRT Bukit Jalil dilanjutkan sehingga pukul 1.00 pagi pada 1 Oktober

KUALA LUMPUR, 28 September- Rapid KL akan melanjutkan waktu perkhidmatannya sehingga pukul 1.00 pagi pada 1 Oktober ini di Stesen Transit Aliran Ringan (LRT) Bukit Jalil bagi meyokong keperluan pengguna menghadiri beberapa acara di sekitar Kompleks Sukan Negara di sini.Dalam kenyataan hari ini Rapid KL memaklumkan stesen sambungan akan turut dilanjutkan bagi membawa penumpang ke destinasi akhir.“Pengguna diminta menggunakan kad Touch N’ Go untuk kelancaran perjalanan,” menurut kenyataan itu.

Orang ramai boleh mengikuti laman sosial Twitter dan Facebook MyRapidKL untuk maklumat lanjut.


KKM terima laporan kajian AGC cadangan pindaan akta babitkan cubaan bunuh diri

PUTRAJAYA, 28 September- Kementerian Kesihatan (KKM) sudah menerima laporan kajian Jabatan Peguam Negara (AGC) tentang cadangan pindaan Akta 309 Kanun Keseksaan membabitkan moratorium iaitu penangguhan terhadap pendakwaan dan sabitan kesalahan cubaan bunuh diri.Jelas Menteri Kesihatan, Khairy Jamaluddin, hasil kajian berkenaan akan dibincangkan dalam sesi libat urus bersama pihak berkepentingan seperti Polis Diraja Malaysia (PDRM) dan Kementerian Dalam Negeri (KDN).Beliau berkata, menerusi hasil perbincangan tersebut, KKM akan menyemak semula memorandum berkaitan cadangan pelaksanaan moratorium tersebut sebelum dibawa semula ke mesyuarat Jemaah Menteri."Sekarang ini kita perlu dapat pandangan daripada pihak polis dan KDN. Pada waktu saya bawa isu ini nampak seperti KDN tidak berapa setuju. "Jadi kita tengok dan teliti dulu sama ada mereka boleh dapatkan sokongan pihak berkepentingan dalam  usaha kita 'decriminalization' Seksyen 309 Kanun Keseksaan atau sebaliknya, selepas menerima pandangan AGC."Sebab dengar masa mesyuarat berkaitan pun hujah tidak berapa kukuh sangat bagi pihak saya sebagai menteri kesihatan," katanya.

Tambahnya, keputusan untuk membawa pindaan akta tersebut pada sidang Dewan Rakyat akan datang bakal diputuskan Jemaah Menteri selepas memorandum tersebut dibincangkan.Beliau berkata demikian kepada media selepas menyampaikan Agihan Dana Kesihatan Mental Kepada Badan Bukan Kerajaan (NGO) di Putrajaya.Dana berjumlah RM6.2 juta itu diagihkan kepada 52 NGO kesihatan mental yang bergiat aktif dalam melaksanakan aktiviti kesihatan mental untuk masyarakat.


Ular sawa ditangkap selepas telan seekor kambing

KULAI, 28 September - Penduduk di Felda Inas, Kulai, Johor digemparkan dengan penemuan seekor ular sawa sepanjang  6 meter, di dalam sebuah kandang kambing, kira-kira 7.20 pagi tadi.Reptilia berkenaan ditemui dalam keadaan lemah selepas menelan seekor kambing.

(Anggota bomba  cuba untuk keluarkan kambing dari dalam mulut ular sawa)

Pemangku Ketua Balai Bomba dan Penyelamat Kulai, Pegawai Bomba Tinggi 2, Bakhtiar Selamat memaklumkan, seramai lapan anggota bersama sebuah jentera digerakkan ke lokasi selepas dihubungi pemilik kandang berkenaan.Anggota terpaksa mengeluarkan kambing yang ditelan ular itu, sebelum menangkapnya menggunakan penjerut.Ular itu kemudian dilepaskan ke kawasan yang jauh dari penempatan.


Siap siaga banjir: 96 PPS sedia diaktifkan di KL dan Putrajaya

KUALA LUMPUR, 28 September- Sebanyak 96 pusat pemindahan sementara (PPS) yang mampu menampung lebih 22,000 penduduk terjejas banjir sekitar ibu negara dan Putrajaya sedia diaktifkan sebagai persiapan menghadapi bencana itu sepanjang musim Monsun Timur Laut. Menteri Pembangunan Wanita, Keluarga dan Masyarakat, Datuk Seri Rina Mohd Harun berkata ia merupakan sebahagian daripada 6,010 PPS di seluruh negara. "Kementerian menerusi JKM sentiasa bersiap siaga dalam menghadapi bencana yang berlaku khususnya ketika Monsun Timur Laut yang berlaku setiap tahun lazimnya bermula pada bulan Oktober sehingga Mac."Demi mengutamakan kesejahteraan penghuni PPS terutama dalam soal penyediaan makanan, penggunaan makanan bungkusan untuk digunakan sebagai persediaan awal," katanya.

(Menteri Pembangunan Wanita, Keluarga dan Masyarakat, Datuk Seri Rina Mohd Harun)

Rina berkata demikian ketika berucap merasmikan Program Latih Amal dan Simulasi Pengurusan PPS di ibu negara.Ujarnya pihak JKM turut menggerakkan seramai 312 orang kakitangan JKMWPKL, 113 sukarelawan dan 53 orang Phychological Support Team bagi membantu ketika musim banjir nanti.Sebelum ini, Jabatan Pengairan dan Saliran (JPS) dilaporkan mengenal pasti sejumlah 36 titik panas berisiko banjir di ibu kota antaranya Projek Perumahan Rakyat (PPR) Batu Muda, Kampung Kassipilay, Kampung Puah dan Kampung Chubadak.


KPDHNEP kesan penjualan kad NFC dalam talian, harga berlipat kali ganda

PUTRAJAYA, 28 September - Kementerian Perdagangan Dalam Negeri dan Hal Ehwal Pengguna (KPDNHEP) mengesan kegiatan penjualan kad Komunikasi Medan Dekat (NFC) Touch 'n Go (TnG) menerusi plaftorm pasaran dalam talian dengan menawarkan harga berlipat kali ganda.Menterinya, Datuk Seri Alexander Nanta Linggi berkata bahagian penguat kuasa kementerian telah menerima empat aduan rasmi mengenainya dan mengesan 13 iklan jualan kad berkenaan membabitkan beberapa platform dalam talian.Katanya, berdasarkan siasatan awal, kes penjualan kad NFC turut membabitkan pekerja di kaunter pembayaran sebuah stesen minyak.

"Berdasarkan semakan dan maklumat pengelola platform pasaran dalam talian...11 premis merangkumi kediaman peribadi serta bangunan perniagaan diperiksa berhubung kes berkenaan."Sebanyak enam notis dikeluarkan mengikut Seksyen 21 Akta Kawalan Harga dan Anti Pencatutan (AKHAP) 2011 kepada pihak terbabit antara lain menuntut supaya maklum balas atau penjelasan rasmi perlu dikemukakan kepada Bahagian Penguat Kuasa KPDNHEP. Kegagalan pihak terbabit berbuat demikian boleh dikenakan tindakan mengikut Seksyen 21(5) AKHAP 2011 kerana enggan atau gagal mengemukakan maklum balas," katanya menerusi kenyataan.Tambah Alexander, KPDNHEP dan pengurusan kanan kementerian akan mengadakan pertemuan dengan syarikat TnG yang dijangka berlangsung minggu ini."Pertemuan ini antara lain bertujuan untuk mendapatkan status kaedah semasa penjualan dan isu kekurangan bekalan kad NFC seperti dikemukakan ramai pengguna," katanya.


Dua bot nelayan asing dengan peralatan menangkap ikan ditahan

MERSING, 28 September- Dua bot nelayan asing dinaiki 19 kru ditahan di Timur Laut Pulau Aur, di sini 2.30 petang semalam.  Pengarah Zon Maritim Mersing, Komander Maritim Khairul Nizam Misran, berkata kedua-dua bot berkenaan ditahan ketika sedang melakukan aktiviti menunda pukat secara bergandingan.  Beliau berkata, hasil pemeriksaan, 19 kru termasuk tekong kedua-dua bot nelayan tersebut gagal mempamerkan pengenalan diri yang sah.  "Dua bot beserta peralatan menangkap ikan dengan hasil tangkapan dianggarkan berjumlah tiga ribu kilogram bernilai 3.1 juta ringgit dirampas.  "Semua warga Vietnam yang ditahan berumur 18 hingga 51 tahun. "Kes disiasat mengikut Akta Perikanan 1985 dan Akta Imigresen 1959/1963," katanya.

(Bot nelayan asing ditahan di Timur Laut Pulau Aur, di sini 2.30 petang semalam)


30,000 orang asli Gua Musang nikmati kemudahan jalur lebar

KELANTAN, 28 September- Kira-kira 30,000 masyarakat orang asli pedalaman di Gua Musang, Kelantan akan menerima manfaat kemudahan komunikasi bagi perkhidmatan jalur lebar menggunakan teknologi satelit.  Ahli Dewan Undangan Negeri (ADUN) Nenggiri, Ab. Aziz Yusoff berkata, kemudahan yang disediakan itu merupakan inisiatif pelaksanaan Pelan Jalinan Digital Negara (Jendela) khusus untuk Kelantan.

(Ahli Dewan Undangan Negeri (ADUN) Nenggiri, Ab. Aziz Yusoff)

Menurut Ab. Aziz, ketika ini sebanyak 21 menara komunikasi baharu dan pemasangan gentian optik berkelajuan tinggi di beberapa premis termasuklah sekolah sedang dibina bagi menyediakan perkhidmatan jalur lebar mudah alih 4G untuk masyarakat orang asli.  Di samping menara kita juga akan dapat kemudahan fiber optic untuk sekolah-sekolah di mana ianya sedang berjalan dan sekolah akan dapat kemudahan internet yang canggih di mana fiber optic ini telah dan sedang dipasang di sekolah-sekolah.

Di samping itu untuk masyarakat orang asli di kawasan pedalaman saya difahamkan kerajaan akan menggunakan satelite untuk kemudahan masyarakat orang asli untuk berhubung antara satu sama lain, dan juga kemudahan internet bagi kawasan mereka," katanya ketika Program ‘Bergagoh Ma Senoi Bek’ bersama masyarakat orang asli di Pos Pulat.  Sebelum ini, kerajaan bersetuju meningkatkan jumlah pelaburan bagi menambah baik infrastruktur telekomunikasi di Kelantan daripada RM700 juta kepada lebih RM1 bilion.  Menteri Komunikasi dan Multimedia, Tan Sri Annuar Musa, pelbagai inisiatif baharu telah ditambah menerusi Jendela di negeri berkenaan.  Katanya, Jendela di Kelantan telah ditambah dengan inisiatif baharu melalui pembinaan menara-menara baharu, perkhidmatan jalur lebar secara percuma kepada masyarakat orang asli menggunakan teknologi satelit dan juga pemasangan gentian optik berkelajuan tinggi di beberapa premis.


Tingkatkan hasil tani, MyKPA jadi panduan tadbir urus amalan pengurusan

MELAKA, 28 September- Indeks Penandaarasan Kebangsaan Kumpulan Pengguna Air (MyKPA) dibangunkan Bahagian Pengairan dan Saliran Pertanian.Ia yang dibahagi kepada 503 kumpulan pengguna air seluruh negara dibuat bertujuan meningkatkan produktiviti pertanian. Menurut Timbalan Menteri Pertanian dan Industri Asas Tani, Datuk Seri Ahmad Hamzah, ia juga merupakan permulaan kepada para petani meningkatkan produktiviti pengeluaran selaras dengan amalan pengurusan terbaik serta kemudahan sistem pengairan melalui skim terlibat.

(Timbalan Menteri Pertanian dan Industri Asas Tani, Datuk Seri Ahmad Hamzah)

Menerusi pengendalian berkesan, tahap produktiviti dan hasil tani dapat dipertingkat. Pihaknya menetapkan sekurang-kurangnya 10 tahun untuk perancangan MyKPA.  "Supaya mereka lebih didedahkan pengurusan air dengan yang cara yang terbaik, kerana air menjadi salah satu sumber yang paling penting sekali dalam apa jua jenis tanaman, jadi kalau dia tahu untuk menguruskan air bukan sahaja semasa hendak kan air itu masuk dalam kawasan pertanian bahkan semasa kita hendak melepaskan air, kita juga bukan sahaja pengairan bahkan kita nak saliran sekali makna selepas kita menggunakan air itu kita kena lepaskan air itu cara yang tersusun," katanya kepada pemberita selepas merasmikan Konvensyen Kebangsaan Kumpulan Pengguna Air (KPA) 2022 di Bukit Katil.  Konvensyen dengan tema “Petani Hero Makanan Negara’’ itu berlangsung selama tiga hari bermula hari ini.  Empat kertas kerja akan dibentangkan sepanjang konvensyen berkenaan yang dihadiri seramai 180 peserta.


Saifuddin ke Jerman sempena program promosi diplomasi bahasa dan kebudayaan

(Menteri Luar Datuk Seri Saifuddin Abdullah/BERNAMA)

PUTRAJAYA, 28 September- Menteri Luar Datuk Seri Saifuddin Abdullah mengadakan lawatan ke Jerman sempena Program Khas Mempromosikan Diplomasi Bahasa dan Budaya mulai 27 September hingga 2 Oktober.Menurut Kementerian Luar (Wisma Putra), program itu akan memberi peluang kepada menteri untuk bertemu rakan sejawatnya, menyertai rundingan Meja Bulat bertajuk “Peaceful Coexistence in the Post-Pandemic Era” serta siri syarahan bertajuk “Social Cohesion: Moving Beyond the Frame of Conflict and Consensus” di Berlin dan Frankfurt.Dua ahli akademik terkemuka dari Universiti Kebangsaan Malaysia (UKM), Profesor Ulung Datuk Dr Shamsul Amri Baharudin dan Profesor Datuk Dr Anis Yusal Yusoff, akan terlibat dalam rundingan meja bulat dan siri syarahan di kedua-dua bandar itu.“Program ini juga dijangka menyediakan ruang bagi mempromosikan bidang keutamaan dasar luar Malaysia iaitu Diplomasi Budaya dan Falsafah Hidup Bersama Dalam Budaya Damai (Peaceful Coexistence),” menurut Wisma Putra dalam satu kenyataan hari ini.Semasa bahagian pertama lawatan beliau, Saifuddin akan berada di Berlin dari 28 hingga 29 Sept, di mana beliau akan bertemu Menteri Luar Jerman Annalena Baerbock bagi meneliti perkembangan kemajuan pelbagai kerjasama yang telah lama terjalin antara kedua-dua negara.Pertemuan itu juga akan memberi ruang kepada kedua-dua menteri untuk berbincang serta bertukar-tukar pandangan termasuk kerjasama dalam bidang kebudayaan, kerjasama ASEAN serta isu-isu antara rantau dan antarabangsa yang mempunyai kepentingan bersama, menurut kenyataan itu.Seterusnya, Saifuddin akan mengambil bahagian dalam rundingan meja bulat di Institut Antarabangsa bagi Kajian Strategik Eropah (IISS).

(Menteri Luar Datuk Seri Saifuddin Abdullah akan mengadakan lawatan ke Jerman sempena Program Khas Mempromosikan Diplomasi Bahasa dan Budaya mulai 27 September hingga 2 Oktober/FOTO HIASAN AFP)

Beliau turut dijadual menyampaikan ucaptama pada siri syarahan di Institut Diplomasi Kebudayaan (ICD), Berlin.Dalam bahagian kedua lawatannya, menteri itu akan berada di Frankfurt dari 30 September hingga 1 Oktober di mana beliau akan mengambil bahagian dalam rundingan meja bulat di Institut Penyelidikan Keamanan Frankfurt (PRIF).Beliau juga dijadual berucap pada siri syarahan di Romanfabrik, sebuah pusat kebudayaan terkemuka yang sering menjadi tuan rumah kepada ramai personaliti, menurut kenyataan itu.Wisma Putra memaklumkan, dalam sesi berasingan, Saifuddin akan menyertai Majlis Makan Malam Gala anjuran Kerajaan Negeri Sarawak dan Malaysian Club Deutschland (MCD) sempena Ulang Tahun Ke-65 Hubungan Dua Hala Malaysia-Jerman.Jerman merupakan rakan dagangan terbesar Malaysia di kalangan negara-negara anggota Kesatuan Eropah sejak 2005.Pada 2021, jumlah dagangan Malaysia dengan Jerman berjumlah RM53.95 bilion (US$13.02 bilion) berbanding RM47.92 bilion (US$11.42 bilion) pada 2020. Imbangan dagangan terus memihak kepada Malaysia, menurut Wisma Putra. -BERNAMA


Individu ditahan selepas melakukan kekecohan

JOHOR BAHRU, 28 September- Seorang lelaki tempatan berusia 30 tahun ditahan polis semalam, selepas melakukan kekecohan sehingga menyebabkan kecederaan dua lelaki, di sebuah premis hiburan di kawasan Taman Molek, di sini. Tangkapan dibuat selepas video berdurasi satu minit 37 saat, mengenai kejadian itu mula tular di media sosial.

(Video berdurasi seminit 37 saat yang tular di aplikasi WhatsApp memaparkan insiden kekecohan dan pergaduhan sehingga menyebabkan kedua-dua mangsa dilanggar/Foto Ihsan Media Sosial)

Menurut Ketua Polis Daerah Seri Alam, Superintenden Mohd Sohaimi Ishak, kejadian disebabkan berlaku salah faham antara suspek dan mangsa berusia 36 tahun, ketika di dalam premis hiburan dan berlarutan sehingga ke bahagian luar premis tersebut. Suspek yang tidak berpuas hati bertindak menaiki kereta sebelum melanggar mangsa dan seorang lagi lelaki tempatan berusia 35 tahun.  Bagaimanapun, kedua-dua mangsa stabil setelah mendapatkan rawatan di Hospital Sultan Ismail, Johor Bahru. Kes disiasat mengikut seksyen 307 Kanun Keseksaan.


Bomba Perlis mulakan latihan DMEX, siap siaga hadapi bencana

(Latihan membabitkan insiden kemalangan jalan raya melibatkan dua buah kereta bertembung)

KANGAR, 28 September- 50 pegawai dan anggota keselamatan menyertai Latihan Pengurusan Bencana atau DMEX di tebatan banjir, Tebing Tinggi, di sini.  DMEX merupakan latih amal operasi kebombaan dan penyelamatan negeri bagi mempertingkatkan kesiapsiagaan Jabatan Bomba dan Penyelamat Malaysia (JBPM) Perlis.Ia dibantu agensi-agensi keselamatan dan kecemasan dalam menghadapi sebarang bentuk insiden.  Menurut Pengarah Jabatan Bomba dan Penyelamat (JBPM) Perlis, Penguasa Kanan Bomba 1 Ruhisha Haris bagi menjayakan latihan ini, tiga senario kecemasan dirangka melibatkan operasi di air dan darat.  Beliau berkata, senario pertama melibatkan latihan bagi operasi menyelamat tiga mangsa lemas setelah kayak terbalik membabitkan peserta program kayak anjuran Kelab Rekreasi di bawah kelolaan Kelab Sukan Negeri Perlis di terowong tebatan banjir, Tebing Tinggi di sini. "Operasi ini melibatkan anggota dari Balai Bomba dan Penyelamat Kuala Perlis dibantu Pasukan Penyelamat Di Air.

(DMEX merupakan latih amal operasi kebombaan dan penyelamatan negeri bagi mempertingkatkan kesiapsiagaan Jabatan Bomba dan Penyelamat Malaysia (JBPM)Perlis)

"Manakala senario dua melibatkan latihan bagi operasi mencari dan menyelamat, Balai Bomba dan Penyelamat Kuala Perlis yang menerima panggilan kecemasan tanah runtuh melibatkan 32 orang pendaki terputus hubungan jalan darat di sekitar Bukit Kampung Wai dan sekumpulan  "Dalam latihan operasi itu, BBP Kuala Perlis bertindak membawa keluar kesemua mangsa menggunakan bot penyelamat melalui terowong tebatan banjir ke tempat selamat dan di bantu oleh bot penyelamat BBP Kangar. "Dalam senario ketiga pula terdapat insiden kemalangan jalan raya di kawasan berhampiran kerana kesesakan lalu lintas melibatkan dua buah kereta bertembung.," katanya. Beliau berkata demikian selepas Latihan Operasi Menyelamat di Lencongan Banjir Barat (LBB) dengan kerjasama JPS Perlis dan Kayak Dahagi.Turut serta dalam latihan itu ialah Deligasi Pasukan Bomba Thailand yang dijemput khas untuk menyelusuri Terowong Air Pertama di sini.


Ar-Rahnu KPDRM sasar buka 10 cawangan menjelang 2025

SELANGOR, 28 September- Koperasi Polis Diraja Malaysia Berhad (KPDRM) menyasarkan untuk membuka 10 cawangan pajak gadai berkonsepkan Islam iaitu Ar-Rahnu sekitar Lembah Klang menjelang tahun 2025.Ketua Polis Negara merangkap Yang Dipertua KPDRM, Tan Sri Acryl Sani Abdullah Sani pada hari ini telah merasmikan Cawangan Pertama Ar-Rahnu KPDRM di Seksyen 9, Shah Alam, di sini.

(Ketua Polis Negara merangkap Yang Dipertua KPDRM, Tan Sri Acryl Sani Abdullah Sani)

Beliau ketika berucap, menzahirkan keyakinan bahawa kewujudan Ar-Rahnu KPDRM mampu memberi nilai tambah terhadap perkhidmatan serta produk Koperasi PDRM, sekali gus memberikan pulangan terbaik demi manfaat seluruh ahlinya.Menurut beliau, penglibatan KPDRM dalam industri ini merupakan langkah tepat dalam mempelbagaikan sektor pelaburan semasa bagi menyumbang kepada peningkatan dividen kepada anggota KPDRM.Pada majlis yang sama, Ketua Polis Negara turut menerima wakalah zakat daripada KPDRM berjumlah RM218,723.50 yang akan diagihkan oleh Bahagian Agama dan Kaunseling (BAKA), PDRM mengikut kategori serta kelayakan yang telah ditetapkan.Sementara itu, Pengerusi KPDRM, Dato’ Hasanuddin bin Hassan berkata, pihaknya optimis sasaran untuk membuka 10 lagi cawangan di Lembah Klang mampu direalisasikan berdasarkan trend pasaran semasa dan sambutan yang hangat daripada orang ramai.“Pada awal penglibatan Koperasi PDRM dalam sektor Ar-Rahnu, sasaran awal kita untuk cawangan ini hanyalah RM2.5 juta untuk nilai pembiayaan bagi tahun 2021, dan di penghujung 2021, cawangan ini telah mencapai nilai pembiayaan sebanyak RM6.05 juta. Setakat hari ini, cawangan ini telah mencapai jumlah pembiayaan mencecah RM13.6 juta”.“Melihat kepada prestasi yang amat memberangsangkan ini dan juga pelan strategik perniagaan Ar-Rahnu, Koperasi PDRM terus mengorak langkah menambah cawangan yang kedua di Sri Gombak, Selangor yang mula beroperasi pada 21 Januari 2022 dan cawangan ketiga di Sungai Besi, Kuala Lumpur yang beroperasi pada 13 Jun 2022. "Cawangan keempat iaitu di Bangi, kini sedang dalam persediaan untuk beroperasi pada bulan November 2022”, katanya.Tambah beliau, penubuhan Ar-Rahnu ini bertujuan menyediakan sumber kewangan alternatif selain daripada pembiayaan peribadi yang sedia ada.Langkah ini adalah selaras dengan objektif utama KPDRM iaitu meletakkan kebajikan dan keperluan anggota sebagai keutamaan.Sejak mula dibuka pada 2 Februari 2021, nilai pembiayaan Ar-Rahnu KPDRM telah mencecah RM17.2 juta bagi ketiga-tiga cawangan.Usaha yang dilakukan oleh KPDRM ini adalah selaras dengan pelan Dasar Koperasi Negara yang dilancarkan Kerajaan, yang mahukan gerakan Koperasi di Malaysia ini dilihat sebagai sebuah entiti yang mampu menaik taraf sosio ekonomi ahlinya.Selain itu juga, ia bertepatan dengan hasrat Kerajaan supaya operasi perniagaan koperasi pada masa kini lebih mudah dan kualiti koperasi yang didaftarkan lebih baik agar sasaran sumbangan perolehan koperasi kepada ekonomi negara berjumlah RM100 bilion dapat dicapai menjelang 2030.


Majikan wajib tunggu ketibaan pekerja asing di KLIA

PUTRAJAYA, 28 September- Majikan adalah diwajibkan menunggu ketibaan pekerja-pekerja asing baharu mereka di KLIA. Mereka bertanggung jawab menguruskan dokumentasi pekerja-pekerja berkenaan dan membuat pengesahan bahawa mereka adalah majikan kepada pekerja-pekerja tersebut.Menurut Ketua Pengarah Imigresen, Jabatan Imigresen Malaysia (JIM), Datuk Seri Khairul Dzaimee Daud, peraturan JIM memberi tempoh selama enam jam kepada majikan untuk datang ke KLIA dan menerima pekerja-pekerja asing mereka. Bagaimanapun dalam keadaan tertentu, tempoh itu akan dilanjutkan.

(Ketua Pengarah Imigresen Malaysia Jabatan Imigresen Malaysia (JIM), Datuk Seri Khairul Dzaimee Daud / Foto Bernama)

Pekerja-pekerja asing berkenaan tidak akan dilepaskan keluar sehingga majikan sebenar seperti dalam surat permohonan tiba di KLIA untuk menerima mereka."Peraturan di atas bertujuan untuk memastikan semua pekerja asing mempunyai majikan yang sah. Kegagalan majikan mematuhi peraturan ini akan menyebabkan pekerja asing berkenaan diberikan notis ‘Not to Land’ (NTL) dan akan diarah pulang dengan penerbangan berikutnya ke negara asal," katanya dalam satu kenyataan hari ini.JIM memberi maklum balas kepada hantaran di Facebook oleh seorang blogger yang membuat dakwaan tidak berasas berkaitan pengurusan masuk pekerja-pekerja asing di Lapangan Terbang Antarabangsa Kuala Lumpur (KLIA).Sejak pembukaan semula sempadan negara JIM telah menguruskan kemasukan pekerja asing baharu berjumlah 98,079 mulai 1 April sehingga 26 September 2022."Jabatan ini berasa kesal dengan tuduhan yang tidak berasas oleh blogger berkenaan yang boleh menimbulkan salah faham dalam kalangan Keluarga Malaysia", tulis kenyataan itu. JIM sedang mengkaji untuk mengambil tindakan undang-undang.